title: Vesipallo kesäolympialaisissa 1972

text: Vesipallo oli XX kesäolympialaisissa Münchenissä ohjelmassa kuudettatoista kertaa.


title: Gottfried Wilhelm Leibniz -palkinto

text: Gottfried Wilhelm Leibniz -palkinto () on Saksan suurin tiedepalkinto. Se on nykyään arvoltaan 2,5 miljoonaa euroa, jotka on käytettävä tutkimusstipendinä seitsemän vuoden kuluessa. Palkinnon voi saada Saksassa työskentelevä tutkija, ja sen myöntää Saksan valtion tutkimusyhteisö Deutsche Forschungsgemeinschaft. Palkintoja on myönnetty vuodesta 1985 alkaen kymmenen kappaletta vuosittain. Palkinto on nimetty filosofi Gottfried Leibnizin mukaan.


title: Razamanaz

text: Razamanaz on Nazarethin läpimurtolevy vuodelta 1973.


title: Razamanaz

text: Albumi sisältää muun muassa klassikoksi nousseen nimikappaleen sekä Britannian single-listalla korkealle nousseet kappaleet "Broken Down Angel" (UK 9.) ja "Bad Bad Boy" (UK 10.). Itse albumi nousi sijalle 11. Britannian listoilla.


title: Razamanaz

text: Tuottajana toimi Deep Purplesta tuttu Roger Glover ja edellisen albumin kokeilevasta suuntauksesta oli palattu hänen johdollaan perus-hard rock-soundiin. Kitaristi Manny Charltonin mukaan myös Pete Townshendia ja Jimmy Pagea oli kysytty tuottamaan albumi, mutta Glover oli nähnyt yhtyeen livenä Purplen lämmittelijänä ja halusi tuottaa albumin.


title: Razamanaz

text: Albumista on julkaistu useampi remasteroitu versio.


title: Loud ’N’ Proud

text: Loud ’N’ Proud on Nazarethin albumi vuodelta 1973. Se sisältää hitiksi nousseen Joni Mitchell-coverin ”This Flight Tonight” (UK 11.).


title: Loud ’N’ Proud

text: sekä:


title: Smedsbyn koulu

text: Smedsbyn ruotsinkielinen koulu () on Espoon Mankkaalla sijaitseva ruotsinkielinen peruskoulu (luokat 1–6). Koulu on pieni, ja siinä on noin 100 oppilasta.


title: Smedsbyn koulu

text: Ennen vuoden 1977 peruskoulu-uudistusta koulu oli ruotsinkielinen Smedsby folkskola.


title: Home from Home

text: Home from Home on skate punk -yhtye Millencolinin viides studioalbumi, joka julkaistiin vuonna 2002. Kappaleista Man or Mouse, Kemp ja Battery Check on tehty myös singlet sekä musiikkivideot.


title: Home from Home

text: Kappaleesta Battery Check on tehty myös ruotsinkielinen versio "E20 Norr".


title: Japanin parlamentin kirjasto

text: Japanin parlamentin kirjasto (国立国会図書館, Kokuritsu Kokkai Toshokan) on Japanissa sijaitseva vuonna 1948 perustettu kirjasto, joka toimii lähinnä tutkijoiden käytössä. Kirjasto vastaa Yhdysvalloissa sijaitsevaa Yhdysvaltain kongressin kirjastoa ja se on Japanin ainoa kansalliskirjasto.


title: Japanin parlamentin kirjasto

text: Kirjastolla on kaksi päätoimipaikkaa, joista toinen sijaitsee Tokiossa ja toinen Kiotossa. Lisäksi sillä on sivukirjastoja.


title: Japanin parlamentin kirjasto

text: Kansalliskirjastona Japanin parlamentin kirjasto kokoaa kaikki Japanissa julkaistut teokset. Lisäksi sen kokoelmiin kuuluu merkittävä määrä ulkomaisia teoksia, joita parlamentin jäsenet ja henkilökunta tarvitsevat työssään.


title: Japanin parlamentin kirjasto

text: Kirjastolla on myös kahdeksan merkittävää erikoiskokoelmaa. Nykypolitiikan ja perustuslain kokoelma kattaa noin 300 000 teosta, jotka liittyvät Japanin politiikan ja lainsäädännön nykyaikaistamiseen 1800-luvulla. Kirjastolla on myös noin 30 miljoonan sivun mikrofilmiarkisto, joka liittyy Japanin miehitykseen toisen maailmansodan jälkeen.


title: Japanin parlamentin kirjasto

text: Lainsäädännön kokoelma sisältää noin 170 000 japaninkielistä ja 200 000 vieraskielistä dokumenttia, jotka liittyvät Japanin parlamentin toimintaan ja yli 70 maan lainsäädäntöön. Kokoelmaan kuuluu lisäksi muun muassa kansainvälisiä sopimuksia ja maiden virallisia kannanottoja. Tieteen ja teknologian kokoelma sisältää noin 530 000 tuhatta kirjaa ja noin 2 miljoonaa mikrofilmiä. Karttoja kirjastolla on hallussaan noin 440 000. Kirjasto myös sisältää kopion kaikista Japanissa julkaistuista musiikkiteoksista ja se kattaa noin 300 000 vinyylilevyä ja 200 00 cd-levyä. Kirjasto myös kerää Japania koskevaa vieraskielistä aineistoa, ja sillä on hallussaan dokumentteja jo 1500-luvulta. Harvinaisten teosten kokoelma sisältää aineistoa aina Edo-kaudelta 1600-luvun alusta lähtien.


title: Pacific Coast League

text: Pacific Coast League (PCL) on toinen korkeimman tason baseballin alasarjoista Yhdysvalloissa. Sarjaa on pelattu jo vuodesta 1903 lähtien pääasiassa Yhdysvaltojen länsirannikon osavaltioissa, ja sarjassa on nykyään 16 joukkuetta.


title: Pacific Coast League

text: Nykyisin sarja on levinnyt myös Keskilänteen asti, ja se on jaettu Amerikan ja Tyynenmeren konferensseihin. Molemmat konferenssit on jaettu pohjois- ja etelä-divisiooniin. Runkosarjan jälkeen jokaisen divisioonan parhaat pelaavat pudotuspeleissä, joissa otellaan ensin konferenssin mestaruudesta, minkä jälkeen voittajat kohtaavat liigan finaalissa. Ottelusarjan voittaa kolmella voitolla. Perinteisesti PCL:n mestari on otellut vielä International Leaguen mestaria vastaan.


title: Ounasrinteen koulu

text: Ounasrinteen koulu on peruskoulu Rovaniemen Ounasrinteellä. Koulussa on 300–400 oppilasta ja sen "sivukoulu" oli Pöykkölän koulu, jossa monet Pöykkölässä asuvat kävivät kaksi ensimmäistä kouluvuotta. Pöykkölän koulu lakkautettiin vuonna 2009. Tämän seurauksena koulun oppilaat siirtyivät muihin kouluun, myös Ounasrinteen koululle.


title: Ounasrinteen koulu

text: Ounasrinteen koulu on toiminut vuoden 2014 alusta alkaen Lapin ammattiopiston tiloissa Kairatiellä, kaupungin toisella puolella. Ounasrinteen koulu purettiin ja sijoitetaan uudelleen vuonna 2016 ja sen paikalle valmistui monitoimitalo. Syksyllä 2017 Ounasrinteen koulu muuttui 1-9-luokkalaiset käsittäväksi yhtenäiskouluksi aiemman ala-asteen sijaan.


title: Ounasrinteen koulu

text: Ounasrinteen koulussa oli iltapäiväkerho 1-3-luokkalaisille ja iltaisin nuorisotila. Nuorisotilat suljettiin vuonna 2011.


Yhdistyneen kuningaskunnan puolustusministeriö ( (MoD)) on yksi Yhdistyneen kuningaskunnan ministeriöistä. Se vastaa Yhdistyneen kuningaskunnan hallituksen puolustuspoliittisten asioiden toimeenpanosta. Lisäksi Yhdistyneen kuningaskunnan asevoimat on puolustusministeriön alaisuudessa.


Yhdistyneen kuningaskunnan puolustusministeriö on yksi Yhdistyneen kuningaskunnan suurimmista maanomistajista. Ministeriöllä on satoja toimipaikkoja ympäri maata, muun muassa varasto- ja jakelukeskuksia, koulutuskeskuksia ja hallintorakennuksia. Suurin osa näistä on puolustusministeriön alaisuudessa toimivan Defence Estatesin hallinnassa.


title: Jimmy Fallon

text: James Thomas Fallon Jr. eli Jimmy Fallon (s. 19. syyskuuta 1974 New York) on yhdysvaltalainen koomikko, juontaja, näyttelijä ja muusikko, joka tunnetaan muun muassa "Saturday Night Live" -viihdesarjasta.


title: Jimmy Fallon

text: Fallon korvasi juontaja Conan O’Brienin NBC:n "Late Night with Conan O’Brien" -ohjelmassa vuonna 2009, kun O’Brien korvasi Jay Lenon "The Tonight Show’ssa". "Late Night with Jimmy Fallon" alkoi NBC:llä 2. maaliskuuta 2009. Fallon ryhtyi juontamaan The Tonight Show’ta 17. helmikuuta 2014 Jay Lenon jäätyä eläkkeelle.


title: Jimmy Fallon

text: People-lehti valitsi Fallonin viidenkymmenen hyvännäköisimmän ihmisen joukkoon vuonna 2004. Fallon on naimisissa Nancy Juvosen kanssa.


title: Jimmy Fallon

text: Fallonilla on irlantilaisia, saksalaisia ja norjalaisia sukujuuria.


title: Harri Ala-Kojola

text: Harri Ala-Kojola (s. 2. marraskuuta 1964) on suomalainen rumpali, joka tunnetaan keikka- että sessiotyöstään. Hän on soittanut muun muassa seuraavien artistien kanssa: Aki Sirkesalo, Pepe Ahlqvist, Jore Marjaranta, Lenni-Kalle Taipale, Sami Pitkämö ja Maarit Hurmerinta. Hän on soittanut myös lukuisissa levysessioissa. Ala-Kojola tunnetaan myös television viihdesarja Tanssii Tähtien Kanssa rumpalina.


title: Leslie Parrish

text: Leslie Parrish (alun perin Marjorie Hellen, s. 13. maaliskuuta 1935) on yhdysvaltalainen näyttelijä. Hän on esiintynyt muun muassa elokuvissa "Tytöt jahdissa" (1959) ja "Mantshurian kandidaatti" (1962). Hän oli ehdolla Golden Globen saajaksi roolistaan elokuvassa "Jokaiselle omansa" (1963).


title: Leslie Parrish

text: Massachusettsin Melrosessa syntynyt Marjorie Hellen aloitti elokuvauransa omalla nimellään vuonna 1955, mutta vuodesta 1959 alkaen hänet on tunnettu Leslie Parrishina. Hän vetäytyi näyttelemisestä pikkuhiljaa 1970-luvulla.


title: Leslie Parrish

text: Parrish oli naimisissa kirjailija Richard Bachin kanssa vuodet 1977–1997.


title: Cheryl Miller

text: Cheryl Deann Miller (s. 3. tammikuuta 1964 Riverside, Kalifornia) on entinen yliopistokoripallotähti, olympiavoittaja ja valmentaja. Nykyisin hän toimii Turner Network Televisionin NBA-reportterina. Aiemmin hän on ollut urheilukommentaattorina ABC:llä, TBS:llä ja ESPN:llä sekä toiminut valmentajana ja managerina WNBA-seura Phoenix Mercuryssa. Miller valittiin vuonna 1995 Naismith Memorial Basketball Hall of Fameen ja vuonna 1999 naisten koripallon Hall of Fameen.


title: Cheryl Miller

text: 187-senttinen Miller pelasi loisteliaan uran University of Southern Californiassa (USC) tehden urallaan muun muassa USC:n ennätykset 3018 pistettä ja ottaen 1534 levypalloa. Naismith College Player of the Year -tittelin hän saavutti kolme kertaa peräkkäin vuosina 1984–1986 ja Wade Trophyn (vuoden pelaaja) kerran.


title: Cheryl Miller

text: Miller toimi Los Angelesin olympialaisissa 1984 kultaa voittaneen joukkueen kapteenina ja oli mukana voittamassa kultaa Pan-Amerikan kisoissa Caracasissa vuonna 1983 ja Hyväntahdon kisoissa Moskovassa vuonna 1986.


title: Cheryl Miller

text: Valmistuttuaan USC:stä Miller varattiin useisiin ammattilaissarjoihin mukaan lukien miesten United States Basketball League. Miller kärsi kuitenkin 1980-loppupuolella nilkkavammoista, jotka estivät uran jatkamisen. Vuosina 1986–1991 Miller oli USC:ssa apuvalmentajana ja television urheilukommentaattorina.


title: Cheryl Miller

text: Kahtena kautena vuosina 1993–1995 Miller oli USC:n päävalmentajana. Hänen joukkueensa selvisi NCAA-turnaukseen molemmilla kausilla ja alueelliseen finaaliin kerran. Sen jälkeen Miller valmensi neljä kautta WNBA:n Phoenix Mercurya ja oli samalla joukkueen managerina. Phoenix Mercury selvisi vuonna 1998 WNBA:n loppuotteluun, jossa se hävisi Houston Cometsille. Miller erosi tehtävästään vuonna 2000. Hän asuu nykyisin Arizonassa.


title: Cheryl Miller

text: Miller on NBA-tähti Reggie Millerin ja Major League Baseball -pelaaja Darrell Millerin sisko. "Sports Illustrated" valitsi Millerin vuonna 2000 1900-luvun 15. parhaaksi naisurheilijaksi. Vuonna 1986 sama lehti luonnehti Milleria kansakunnan parhaaksi koripalloilijaksi myös miehet huomioiden.


title: Hämeenkylän kartano

text: Hämeenkylän kartano () on kartano Vantaan Hämeenkylän alueella. Kartano sijaitsee keskiaikaisperäisen Turku–Viipuri maantien eli Suurta rantatien (Kuninkaantie) varrella, joka kulkuyhteys on valtakunnallisesti merkittävä rakennettu kulttuuriympäristö.


title: Hämeenkylän kartano

text: Kartano on perustettu 1580-luvulla, ja sen päärakennukset on suunnitellut Carl Ludvig Engel 1800-luvun alussa. Paikalle on rakennettu lisäksi 1960-luvulla uudisrakennus, jossa toimii koulutuskeskus.


title: Hämeenkylän kartano

text: Nykyisin kartano toimii hotellina ja kokouskeskuksena.


title: Hämeenkylän kartano

text: "(Kartanoalueen rakennusperinnön kuvaus on kesken)"


title: Äijänneva

text: Äijänneva on Virroilla sijaitseva kylä. Se sijaitsee noin 20 kilometriä pohjoiseen keskustaajamasta. Päätoimeentulo on maatalous, turvetuotanto on myös merkittävässä asemassa.


title: Karvala (Halikko)

text: Karvala on kylä Halikon kunnan keskiosissa. Kylä kuuluu Purilanjoen länsirannalla olevaan Jokikaustan alueeseen.


title: Karvala (Halikko)

text: Purilanjokilaakso on yksi Halikon vanhimmista pysyvän asutuksen alueista, ja Karvalan kyläkin on varhaiskeskiaikaista perua. Varhaisin mainita Karvalasta on jo vuodelta 1352, mikä on varhaisimpia mainintoja koko kunnasta. Kylän kantatila Vähätalo on ollut keskiajalla rälssisäteri, joka myöhemmin on jaettu Vähätalon ja Isotalon tiloiksi. Kylän molemmat tilat olivat ratsutiloja. Vuonna 1784 toteutettu isojako rikkoi yhtenäisen kylärakenteen, joskin Karvalan torpat ja mäkituvat säilyivät varsin yhtenäisessä kokonaisuudessa. 1900-luvun alussa torpat ja mäkituvat itsenäistyivät, mikä merkitsi kylän ydinalueen siirtymistä Jokikaustan tien varrelle.


title: Karvala (Halikko)

text: Karvalan kylä on muodostunut metsäisten mäkien rinteille teiden varsille. Mäkiä ympäröivät maat on pelloitettu Lokkilan- ja Purilanjokien rannoille. Jokikaustan tie kulkee kylän läpi, ja siitä haarautuu tie joka kulkeen Purilanjoen yli Nikkilään.


title: Hero (Charlotte Perrellin kappale)

text: Hero on ruotsalaisen poplaulajan Charlotte Perrelliin kappale, joka oli Ruotsin edustuskappale vuoden 2008 Euroviisuissa. Se julkaistiin CD-formaatissa maaliskuussa 2008. Kappaleen sijoitus viisuissa oli 18. sija.


title: Varissuo-Lauste

text: Varissuo-Lauste on eräs Turun kaupungin suuralue, joka sijaitsee kaupungin itäosassa. Suuraluetta rajaa etelässä Helsinkiin vievä moottoritie, lännessä Jaaninoja ja idässä Kaarinan ja Turun välinen kuntaraja.


title: Varissuo-Lauste

text: Suuralueen asukasluku oli 18 090 vuonna 2015. Vuonna 2014 67,9% asukkaista puhui suomea äidinkielenään, 2,4% ruotsia ja 29,7% muita kieliä.


title: Tetrarch

text: Light Tank Mark VII Tetrarch (A17) oli brittiläinen toisen maailmansodan kevyt panssarivaunu. Se suunniteltiin alun perin tiedustelukäyttöön, mutta sitä käyttivät myöhemmin myös laskuvarjojoukot. Tetrarch oli käytössä muun muassa Madagaskarilla toukokuussa 1942, Normandian maihinnousussa sekä itärintamalla Lend-Lease -ohjelman kautta. Tetrarchin kehitti Vickers-yhtiö.


title: Tetrarch

text: Light Tank Mk VI:n jälkeen Vickers suunnitteli suuremman kevyen panssarivaunun vuonna 1937, johon pystyttäisiin asentamaan 15 mm Besa-panssarivaunukanuuna. Uutta panssarivaunua tarjottiin sotatoimistolle vuonna 1938 (tuolloin tunnettiin vielä epävirallisesti nimellä Purdah) ja vaunua testattiinkin mahdollista tulevaa käyttöönottoa varten. 120 kappaletta tilattiin vuoden 1938 lopussa, kun sota näytti väistämättömältä. Tilattujen vaunujen lukumäärä kaksinkertaistettiin myöhemmin, mutta tuotanto myöhästyi, kun sotatoimisto halusi keskittyä cruiser- ja infantry -tyyppisten panssarivaunujen tuotantoon Dunkerquen evakuoinnin jälkeen, sekä Vickersin tehtaan pommituksissa aiheutuneiden vaurioiden vuoksi. Lopulta vain 177 Tetrarchia saatiin valmiiksi, ensimmäisten valmistuessa marraskuussa 1940.


title: Tetrarch

text: Joitain Tetrarcheja sijoitettiin Isoa-Britanniaa puolustaviin panssaridivisiooniin, kun raskaista tankeista oli pulaa. Tiedustelukäyttöön sitä ei enää huolittu, sillä sotatoimisto oli alkanut suosia panssariautoja kevyiden tankkien sijaan. Tetrarchien lähettämistä 8. armeijan apuun Afrikkaan harkittiin, mutta jäähdytysvarustelut eivät sopineet aavikkokäyttöön. Pieni määrä Tetrarcheja lähetettiin Neuvostoliittoon Lend-Lease -ohjelman mukaisesti, ja yhtä osastollista käytettiin hyökkäyksessä Madagaskariin toukokuussa 1942.


title: Tetrarch

text: Myöhemmin ehdotettiin Tetrarchien käyttöä laskuvarjojoukkojen tukena. Hamilcar-liitokone suunniteltiin erityisesti kantamaan yhtä Tetrarch-panssarivaunua. Normandian maihinnousua valmistellessa 6. laskuvarjodivisioonaan muodostettiin laskuvarjotiedustelurykmentti ja se varustettiin Tetrarcheilla. Yksi osastollinen Tetrarcheja lähetettiin Normandiaan 6. päivä kesäkuuta vuonna 1944. Tetrarchien osallisuus operaation onnistumiseen oli kuitenkin rajallinen, osaksi pienen lukumäärän vuoksi. Tetrarcheja oli käytössä myös Reinin ylityksessä maaliskuussa 1945.


title: Tetrarch

text: Tetrarch oli käytössä aina vuoteen 1949 asti, jolloin britit lopettivat liitokoneiden käytön sotilasoperaatioissa.Tetrarch I CS – Muutamiin Tetrarcheihin asennettiin 76,2 mm haupitsi tulitukiroolia varten.Tetrarch DD – Yksi Tetrarch muunnettiin merikelpoiseksi kesäkuussa 1941. Tetrarchilla tehdyt testit Brentin tekojärvellä osoittautuivat menestykseksi, ja teknologiaa hyödynnettiin Valentine- ja Sherman-tankeissa.


title: Melvin Frank

text: Melvin Frank (13. elokuuta 1913 Chicago, Illinois – 13. lokakuuta 1988 Los Angeles, Kalifornia) oli yhdysvaltalainen elokuvaohjaaja, -käsikirjoittaja ja -tuottaja. Hän sai uransa aikana viisi Oscar-ehdokkuutta, joista kolme hän jakoi Norman Panaman kanssa.


title: Melvin Frank

text: Frankin ohjaustöihin kuuluu muun muassa on "Samppanjaa ja syrjähyppyjä" ("A Touch of Class", 1973).


title: Norman Panama

text: Norman Panama (21. huhtikuuta 1914 – 13. tammikuuta 2003) oli yhdysvaltalainen elokuvaohjaaja ja -käsikirjoittaja. Hän sai uransa aikana kolme jaettua Oscar-ehdokkuutta pitkäaikaisen yhteistyötoverinsa Melvin Frankin kanssa.


title: Peter Palmer

text: Peter Palmer (s. 20. syyskuuta 1931) on yhdysvaltalainen näyttelijä. Hänet muistetaan muun muassa roolistaan Melvin Frankin elokuvassa "Tytöt jahdissa" ("Li’l Abner", 1959).


title: Hecates Tholus

text: Hecates Tholus on tulivuori Marsissa, Elysium Planitian tuliperäisellä alueella. Se on läpimitaltaan 183 kilometriä, ja se on pohjoisin alueen kolmesta suuresta tulivuoresta.


title: Hecates Tholus

text: Mars Express -luotain osoitti, että tulivuori purkautui rajusti 350 miljoonaa vuotta sitten. Purkaus synnytti kalderan, joka on halkaisijaltaan 10 kilometriä. Oletusten mukaan jää täytti osittain kalderan 5–20 miljoonaa vuotta sitten. Ilmastomallien mukaan jäätä ei kuitenkaan enää nykyisin esiinny Hecates Tholuksella.


title: Cabo de São Vicente

text: Cabo de São Vicente () on Atlantin valtamereen pistävä niemi sekä samalla Manner-Portugalin ja siten koko Manner-Euroopan lounaisin paikka. Se sijaitsee lähellä Sagresin taajamaa, Vila do Bispon kunnassa eteläisessä Portugalissa.


title: Cabo de São Vicente

text:
Kreikkalaiset ja roomalaiset ovat aikoinaan pitäneet Cabo de São Vicenteä pyhänä paikkana. Niemen edustalla on käyty myös lukuisia meritaisteluita. Tunnetuin on vuonna 1797 käyty taistelu, jossa amiraali John Jervisin ja kommodori Horatio Nelsonin komentama Englannin laivasto voitti Espanjan laivaston.
Cabo de São Vicenten nykyinen majakka on rakennettu vuonna 1846 1500-luvulla rakennetun fransiskaaniluostarin raunioille. Majakka sähköistettiin vuonna 1906, ja se on nykyisin Euroopan toiseksi tehokkain, sillä sen valo näkyy 60 kilometrin päähän merelle. Cabo de São Vicente on maamerkki laivoille, jotka ovat menossa Välimerelle tai tulossa sieltä.


title: Cabo de São Vicente

text: Cabo de São Vicente on myös Euroopan kaukovaellusreitin E9 päätepiste. Toinen päätepiste on noin 5 000 kilometrin päässä Viron Narva-Jõesuussa.


title: Meri Louhos

text: Meri Annikki Louhos (s. 17. toukokuuta 1927 Kotka) on suomalainen pianisti, joka tunnetaan maineikkaana pianopedagogina. Hän on opiskellut Sibelius-Akatemiassa Rolf Bergrothin ja Ernst Lingon sekä yksityisesti France Ellegaardin johdolla. Hän on jatkanut opintojaan ulkomailla, muun muassa Wienissä (Hauser), Ranskassa (Delbert-Février), USA:ssa Asla-Fulbright-stipendillä 1960–1961 (Eastman School of Music, Frugoni), tutkijastipendillä Moskovan Tšaikovski-konservatoriossa 1978–1979 sekä useilla Gerald Mooren kursseilla.


title: Meri Louhos

text: Louhos on toiminut opettajana Sibelius-Akatemiassa ja esiintynyt sekä solistina että konserttisäestäjänä kotimaassa, useissa Euroopan maissa, Yhdysvalloissa, Kanadassa ja Neuvostoliitossa. Louhos tunnetaan myös freelance-toimittajana radiosta ja televisiosta, etenkin Yleisradion konserttimusiikin puhelintoivekonsertista "Sävel on vapaa." Hän on toiminut monien pianokilpailujen tuomaristossa ja julkaissut runsaasti pedagogista materiaalia, kuten "Pianon avain" -nuottivihot ja etydikokoelmia.


title: Rampant

text: Rampant on Nazarethin albumi vuodelta 1974. Deep Purplesta tuttu kosketinsoittaja Jon Lord vierailee kappaleessa "Shanghai'd in Shanghai". "Shapes Of Things" on alun perin The Yardbirdsin kappale.


title: Cornelius Gurlitt

text: Cornelius Gurlitt (10. helmikuuta 1820 Altona – 17. kesäkuuta 1901 Altona) oli saksalainen säveltäjä. Hänen monipuolinen tuotantonsa on tätä nykyä pitkälti unohtunut; jotkin pienimuotoiset kappaleet ovat kuitenkin yhä suosittuja pianonsoiton harrastajien keskuudessa.


title: Cornelius Gurlitt

text: Gurlitt eli veljensä, taidemaalari Louis Gurlittin tavoin yli 80-vuotiaaksi.


title: Wilfried Pallhuber

text: Wilfried Pallhuber (s. 4. elokuuta 1967 Rasun) on italialainen entinen ampumahiihtäjä.


title: Wilfried Pallhuber

text: Pallhuber aloitti ampumahiihdon harrastamisen vuonna 1980 ja osallistui arvokilpailuihin ensimmäisen kerran Feistritzin MM-kilpailuihin 1989, jossa hän sijoittui sprintissä neljänneksitoista. Maailmancupiin Pallhuber osallistui ensimmäisen kerran kaudella 1985–1986.


title: Wilfried Pallhuber

text: Borovetsin MM-kilpailuissa 1993 Pallhuber hiihti avausosuuden Italian voitokkaassa viestikvartetissa. Joukkue kukisti toiseksi tulleen Venäjän 36 ja pronssijoukkue Saksan 39 sekunnilla – koko kärkikolmikko selvytyi ilman sakkokierroksia.


title: Wilfried Pallhuber

text: Uransa ainoan henkilökohtaisen arvokisavoiton Pallhuber saavutti Brezno-Osbrliestä 1997, jolloin hän voitti kultaa sprintistä. Puhtaasti ampunut Pallhuber kukisti makuupaikalta sakkokierroksen ampuneen René Cattarinussin noin 17 sekunnilla. Pronssimitalisti, Oleg Rytšenkov ampui kaksi sakkoa pystypaikalta – hän hävisi 18,9 sekuntia voittaja Pallhuberille. Samoissa kisoissa hän hiihti toisen osuuden Italian pronssijoukkueessa.


title: Wilfried Pallhuber

text: Pallhuber oli mukana viisissä talviolympialaisissa, parhaimpina sijoituksinaan normaalimatkan yhdeksäs tila Torinon kotikisoista 2006 ja viestin sama tila Naganosta 1998. Torinon viestikisassa hän sijoittui kahdeksanneksi.


title: Wilfried Pallhuber

text: Maailmancupissa Pallhuber voitti kuusi osakilpailua ja sijoittui seitsemän kertaa palkintokorokkeelle. Kauden 1994–1995 kokonaispisteissä hän sijoittui kolmanneksi. Hän päätti uransa keväällä 2007.


title: Elysium Mons

text: Elysium Mons on Marsin neljänneksi korkein tulivuori, joka sijaitsee Elysium Planitian tuliperäisellä alueella. Vuori kohoaa lähes 14 kilometriä ympäröivää tasankoa korkeammalle ja on läpimitaltaan 240 kilometriä. Huipulla on halkaisijaltaan 14 kilometriä oleva kaldera.


title: Daniel Speer

text: Georg Daniel Speer (2. heinäkuuta 1636 – 5. lokakuuta 1707) oli saksalainen barokkiajan säveltäjä ja kirjailija. Hän julkaisi muun muassa tutkielman säveltaiteesta, mutta myös kaunokirjallisia tuotoksia.


title: Daniel Speer

text: Säveltäjänä Speeriltä on säilynyt esimerkiksi trumpettiohjelmistoa ja pienimuotoisia pianokappaleita.


title: Albor Tholus

text: Albor Tholus on sammunut tulivuori Marsissa, Elysium Planitian tuliperäisellä alueella. Se on eteläisin alueen kolmesta suuresta tulivuoresta.


title: Albor Tholus

text: Albor Tholus on 4,5 kilometriä korkea, ja se on läpimitaltaan 160 kilometriä. Vuoren kaldera on läpimitaltaan 30 kilometriä ja 3 kilometriä syvä. Maan tulivuoriin verrattuna Albor Tholuksen kaldera on poikkeuksellisen syvä.


title: Thornton

text: Thornton on Yhdysvaltain keskilännessä sijaitsevan Coloradon osavaltion kuudenneksi suurin kaupunki. Sen asukasluku oli vuonna 2009 117 628. Se sijaitsee kymmenkunta kilometriä osavaltion pääkaupungista Denveristä pohjoiseen.


title: Thornton

text: Nykyinen kaupungin alue oli maanviljelysseutua vuoteen 1953 asti. Vuonna 1960 väkiluku oli 11 353, vuonna 1981 asukkaita oli 43 000 ja vuonna 2000 jo 80 000.


title: Sarah Prineas

text: Sarah Prineas on yhdysvaltalainen nuorten fantasiakirjailija. Hänen esikoisromaaninsa "Taikavaras" ilmestyi 2008. Prineas asuu Iowassa.


title: Hair of the Dog (albumi)

text: Hair of the Dog on Nazareth-yhtyeen menestysalbumi vuodelta 1975. Se nauhoitettiin Escape-studiolla Kentissä 1974-1975 ja albumi on yhtyeen parhaiten myynyt albumi maailmanlaajuisesti, myymällä mm. yli miljoona kappaletta Yhdysvalloissa.


title: Hair of the Dog (albumi)

text: Albumin Pohjois-Amerikan versiossa olleesta "Love Hurts"-coverkappaleesta tuli yhtyeen suurin ja tunnetuin hitti. Muita klassikoiksi nousseita kappaleita albumilla ovat mm. nimikappale "Hair of the Dog", "Beggar's Day" ja "Please Don't Judas Me". Albumi oli ensimmäinen, jonka tuotti yhtyeen kitaristi Manny Charlton. Mielenkiintoisena seikkana voidaan mainita, että huolimatta albumin maailmanlaajuisesta menestyksestä se ei ollenkaan noussut Britannian albumilistalle julkaisuvuonnaan.


title: Hair of the Dog (albumi)

text: Nimi "Hair of the Dog" tulee englantilaisesta puhekielen sanonnasta "heir of the dog" (="son of a bitch", suom. "paskiainen"). Albumin alkuperäinen nimi olikin "Son of A Bitch", jonka levy-yhtiö käski kuitenkin vaihtamaan. Guns 'N' Roses on coveroinut nimikappaleen 1990-luvulla.


title: Aino Puronen

text: Aino Puronen on inkeriläinen, Neuvostoliittoa edustanut entinen maantie- ja ratapyöräilijä, kuusinkertainen MM-mitalisti.


title: Aino Puronen

text: Puronen saavutti maantieajon MM-kilpailuissa hopeaa Rotheux-Rimière'ssä vuonna 1959 sekä pronssia Ronsessa 1963, Lasertessa 1965 ja Nürburgringillä 1966. Ratapyöräilyn MM-kilpailuissa hän sai pronssia kolmen kilometrin takaa-ajossa Pariisissa 1964 ja San Sebastiánissa 1965. Itä-Saksan Elisabeth Eichholz voitti vuoden 1965 maantieajomestaruuden, kaikki muut Purosen mitalikilpailut voitti belgialainen Yvonne Reynders. Purosen pyöräilyura päättyi vakavaan loukkaantumiseen vuonna 1967, kun hän Neuvostoliiton maajoukkueen harjoitusleirillä Gruusiassa törmäsi jyrkässä laskussa kuorma-autoon.


title: Aino Puronen

text: Puronen muutti Karjalan tasavallasta Moskovaan vuonna 1958 ja edusti tämän jälkeen Moskovan Spartakia. Hän voitti 15 Neuvostoliiton mestaruutta. Hän on toiminut 1990-luvun alusta lähtien Suomen miesten jääkiekkomaajoukkueen yhdyshenkilönä Moskovassa, muun muassa vuoden 2007 MM-kisoissa.


title: Simon Tšikovani

text: Simon Tšikovani (, 27. joulukuuta 1902 – 24. huhtikuuta 1966) oli georgialainen runoilija, joka aloitti georgialaisen futuristiliikkeen johtajana ja päätyi neuvostohallinnon hahmoksi.


title: Simon Tšikovani

text: Tšikovani syntyi lähellä Martvilin kaupunkia ja sai koulutuksensa Kutaisin reaalikoulussa sekä Tbilisin valtionyliopistossa, josta hän valmistui vuonna 1922. Teini-ikäisenä hänet liitettiin nuorten georgialaisten sybolistien ryhmään Siniset sarvet. Vaikka hän oli kaukana kaikesta "proletaaritematiikasta", hän liittyi orastaviin "vasemmistorunoilijoihin" ja nousi heidän puhemiehekseen. Vuonna 1924 hänet pidätettiin ja lähes ammuttiin kävelyretkellä Kakhetiin, neuvostovaltaa vastaan suunnatun elokuun kansannousun jälkeisen punaterrorin aikana. Vuosina 1924–1929 hän tuotti kaksi runosarjaa ("Pikrebi Mtkvaris piras", , "Ajatus Mtkvarilla", 1925; "Mdzolod leksebi", , "Vain runoja", 1930), jotka toivat hänelle mainetta yhtenä 1900-luvun omaperäisimmistä georgialaisista runoilijoista. Brittiläisen tutkijan Donald Rayfieldin sanoin "suurin osa on energisiä ja provokatiivisia whitmanilaisia runoja, jotka pilkkaavat ja satirisoivat vanhempaa runoilijasukupolvea: Tšikovani kantoi Majakovskin manttelia". Vuodesta 1924 hän toimitti pahamaineista furturistilehteä "HSO" ("rikkihappo") ja ohjasi hyökkäyksensä aikaisempia kumppaneita vastaan Siniset sarvet -ryhmästä, erityisesti Titsian Tabidzea ja Paolo Iašvilia.


title: Simon Tšikovani

text: Vuodesta 1930 eteenpäin hän otti etäisyyttä innovatiiviseen futurismiinsa ja toi työnsä lähemmäksi ideologisesti hyväksyttäviä isänmaallisia säkeitä ja rakkausrunoja, tukahduttaen kaikki viittaukset aiempaan, monipuoliseen tuotantoonsa, erityisesti vuoden 1937 suuren puhdistuksen aikana, jossa hänen veljensä ammuttiin. Hän toimi Georgian kirjailijaliiton sihteerinä vuosina 1930–1932, sen johtajana vuosina 1944–1951 ja korkeimman neuvoston edustajana vuosina 1950–1954.


title: Peter Jacobi

text: Peter Jacobi (s. 1951 Thüringen) on saksalainen kirjailija. Häneltä on suomennettu romaani "Elämäni kirjana" (Mein Leben als Buch, 2000, suom. Like 2001).


title: Academia Europæa

text: Academia Europæa on nuori, vuonna 1988 perustettu eurooppalainen tieteilijöiden yhteisö,


title: Academia Europæa

text: Academia Europæan päämaja toimii Lontoon yliopiston yhteydessä Lontoossa, jossa on myös järjestön pääsihteerin toimipiste. Käytännön toimiaan varten tiedeakatemialla on lisäksi sivutoimipisteitä (Knowledge Hubs) Norjan Bergenissa, Puolan Wrocławissa, Walesin Cardiffissa ja Espanjan Barcelonassa, sekä tiedotustoimisto Itävallan Grazissa.


title: Academia Europæa

text:
Järjestö on vuodesta 1993 lähtien julkaissut vertaisarvioitua European Review -tiedelehteä. Julkaisu toteutetaan nykyään Cambridge University Pressin välityksellä.
Toukokuussa 2017 tämän eurooppalaisen tiedeakatemian jäsenistöön kuului yli 60 nykyistä tai entistä jäsentä Suomesta. Jäseneksi voi päästä vain kutsusta vertaisarvioinnin jälkeen.


title: Covenanter (panssarivaunu)

text: Cruiser Tank Mark V Covenanter (A13 Mk III) oli brittien toisen maailmansodan aikainen niin sanottu cruiser-tankki. Se oli varsin epäonnistunut panssarivaunu, muun muassa mekaanisten ongelmien vuoksi. Vaunuja valmistettiin 1 771, mutta se oli käytössä ainoastaan Britteinsaarilla ja poistettiin käytöstä 1943 osallistumatta taisteluihin.


title: Covenanter (panssarivaunu)

text: Vuonna 1938 War Office julisti tilauksen uudesta risteilijätankista korvaamaan Cruiser IV. Nuffieldin A16-malli tuomittiin liian kalliiksi, joten A13 Mk III Cruiser Mark V valittiin jatkokehitettäväksi. Alkuvaatimuksena oli 30 mm panssari ja kaksipaunainen tykki.


title: Covenanter (panssarivaunu)

text: Vaunun suunnitteli London, Midland and Scottish Railway Company, tornin Nuffield ja moottorin Henry Meadows. 17. huhtikuuta 1939, ennen kuin ensimmäinenkään prototyyppi oli valmis, vaunua tilattiin LMS:lta sata kappaletta. Myöhemmin sitä alkoivat valmistaa myös English Electric ja Leyland Motors. Myös Nuffieldia pyydettiin mukaan, mutta yhtiö kehitti mieluummin omaa A15-malliaan.


title: Covenanter (panssarivaunu)

text:
Sodanuhan vuoksi vaunu tilattiin suoraan piirustuspöydältä ja havaitut puutteet odotettiin korjattavan kahden pilottimallin valmistuksen jälkeen.
Yhtenä suunnitteluperiaatteena oli pitää vaunun profiili mahdollisimman matalana ja käyttää kallistettua panssarointia.
Moottorin osalta ajauduttiin ongelmiin, kun matala, mutta leveä moottori ei jättänyt moottoritilaan tilaa jäähdyttimille, vaan ne oli siirrettävä vaunun eteen. Tästä seurasi ongelmia moottorin jäähdytyksen kanssa, ja samalla lämmön siirto lämmitti miehistötilaa. Tämän vuoksi vaunuja ei voinut käyttää Pohjois-Afrikan taisteluissa.


title: Covenanter (panssarivaunu)

text: LMS neuvoi palaamaan valmistuksessa niittaukseen hitsauksen sijaan, koska pelkäsi hitsauksen laatua ja viivytyksiä koulutetun työvoiman puutteen vuoksi. Panssarointia lisättiin vielä 40 mm:iin. Myös niittauksen käyttö ja suunniteltujen alumiinisten telapyörien korvaus teräksisillä lisäsi painoa. Näin jo ensimmäinen malli oli jousituksen ja ripustuksen kestorajoilla, eikä kasvunvaraa ollut.


title: Covenanter (panssarivaunu)

text: Tilaukset vaunusta jätettiin 1939. Ensimmäinen hitsatulla rungolla varustettu pilottimalli valmistui 1940. Ensimmäiset vaunut toimitettiin vasta Dunkerque'in taistelun jälkeen. Vaunuja käytettiin varustamaan 1. panssaridivisioona, joka oli menettänyt useimmat vaununsa Ranskan taisteluissa. Kun 1. panssaridivisioona siirrettiin Egyptiin, vaunut siirrettiin 9. panssaridivisioonalle. Vaunuja riitti myös Kaartin panssaridivisioonalle 1942 ja 1. Puolalaiselle panssaridivisioonalle, kun se perustettiin Isossa-Britanniassa.


title: Covenanter (panssarivaunu)

text:
Vuoden 1943 lopulla Covenanteria pidettiin liian heikosti panssaroituna ja aseistettuna kohtaamaan uudet saksalaiset panssarit. Kumpaakaan ongelmaa ei saataisi ratkaistua ilman merkittäviä muutostöitä, joten vaunut määrättiin romutettaviksi, lukuun ottamatta samalla alustalle rakennettuja siltavaunuja. Ainut tykillä aseistettu Covenanter, joka menetettiin vihollisen toiminnan vuoksi, tuhoutui Canterburyn pommituksessa 31. toukokuuta 1942.
Eräitä vaunuja käytettiin myös tulenjohtajien vaunuina.


title: Zakir Naik

text: Zakir Abdul-Karim Naik (s. 18. lokakuuta 1965 Mumbai) on intialainen islampuhuja. Hän on koulutukseltaan ja alkuperäiseltä ammatiltaan lääkäri.


title: Zakir Naik

text: Naik on etnisyydeltään konkani ja uskonnolliselta kannaltaan sunnamuslimi. Hän perusti Islamic Research Foundationin.


title: Zakir Naik

text: Naik on tullut tunnetuksi lukuisilla puheillaan, joita hän on pitänyt laajalti kansainvälisesti – sekä islamvoittoisissa että muissa maissa. Useat puheista on saatavilla myös nauhoitettuina.


title: Vesa Sisättö

text: Vesa Sisättö (s. 25. maaliskuuta 1969 Parkano) on suomalainen toimittaja, kriitikko ja tietokirjailija. Sisättö on erityisesti tieteis- ja fantasiakirjallisuuden asiantuntija. Sisättö on julkaissut ja toimittanut useita teoksia kirjallisuudesta.


title: Vesa Sisättö

text: Sisättö kasvoi Tampereella ja Nurmijärven Klaukkalassa. Hän valmistui filosofian maisteriksi yleisestä kirjallisuustieteestä Helsingin yliopistosta vuonna 1997. Sisättö on työskennellyt toimittajana "Vihreä Lanka" -lehdessä ja kirjoittanut kirjallisuusarvosteluja muun muassa "Helsingin Sanomiin".


title: Vesa Sisättö

text: Suomalaisen science fiction -fanikunnan piirissä Sisättö on ollut Helsingin Science Fiction Seuran puheenjohtaja 2003 sekä mukana Espoon science fiction- ja fantasiaseura Esc ry:ssä ja Finncon ry:ssä. Sisättö asuu Espoossa. Hän on naimisissa ja hänellä on kolme lasta.


title: Albert Vanhoye

text: Albert Vanhoye (s. 24. heinäkuuta 1923) on ranskalainen pappi. Hän kuuluu roomalaiskatolisen kirkon jesuiittasääntökuntaan.


title: Albert Vanhoye

text: Vanhoye sai pappisvihkimyksensä 25. heinäkuuta 1954. Hänet nimitettiin kardinaaliksi vuonna 2006, mutta hänellä ei alun alkaenkaan ollut mahdollisuutta äänestää tulevissa konklaaveissa yli 80 vuoden iän johdosta.


title: Arian-Kartli

text: Arian-Kartli () oli maa, jota keskiaikainen georgialainen kronikka "Georgian kääntymys" () väittää Kartlin (Kaukasian Iberian, Keski- ja Itä-Georgian) georgialaisten aikaisemmaksi kotimaaksi.


title: Arian-Kartli

text: Kronikoihin sisältyy myyttejä Aleksanteri Suuren kampanjasta sisä-Georgiaan. Aleksanterin kerrotaan tuoneen nimeämättömän "Arian-Kartlin kuninkaan" pojan Azon yhdessä seuraajiensa kanssa Kartlin tärkeimpään kaupunkiin Mtskhetaan ja antaneen hänelle tehtäväksi hallinnoida Kartlia poissa ollessaan. 1000-luvun georgialainen munkki ja kirjailijakuningas Davit IV:n opettaja Arsen kommentoi asiaa seuraavasti:


title: Arian-Kartli

text: Keskiaikaisten georgialaisten kirjoittajien Arian-Kartliksi kutsuman valtion tunnistaminen on ongelmallista. Se näyttää olleen olemassa ennen Aleksanteri Suuren Lähi-idän valloitusta, mutta "kuningaskunnan" tarkkaa sijaintia, sen perustamisaikaa tai sen hallitsijoiden identiteettiä ei voida päätellä jäljelle jääneiden dokumenttien perusteella. Nimensä perusteella sillä vaikuttaa olevan yhteys muinaiseen Iraniin ("arjalainen Kartli" eli "iranilainen Kartli"), ja antiikin lähteet ovat päätelleet maan sijainneen Akemenidien valtakunnan valtapiirin sisällä. Herodotoksen luettelo Akemenidien valtakunnan provinsseista, joka asettaa esigeorgialaiset heimot 13. ja 19. satraappikuntien alueille, on tässä mielessä huomattava. Nämä alueet vastaavat osittain Georgian historiallisia lounaisalueita, jonne useat georgialaiset tutkijat, erityisesti Giorgi Melikišvili, ovat asettaneet Arian-Kartlin. Varhaisella georgialaisella Karlin/Iberian kuningaskunnalla, josta aletaan selvästi kertoa hellenistisen kauden lähteissä, näytti olleen samanlaiset siteet Iraniin kuin Arian-Kartlilla. Cyril Toumanoff liittää alueen Ptolemaioksen Aranēhen () ja heettiläisten Harranaan.


title: Gremi

text: Gremi () on 1500-luvun kuninkaallinen linnoitus ja arkkienkeleiden kirkko Kakhetissa, Georgiassa. Kompleksi on jäljelle jäänyt osa aikoinaan kukoistaneesta Gremin kaupungista. Se sijaitsee nykyisen, samannimisen kylän itäpuolella Qvarelin maakunnassa 175 kilometriä itään maan pääkaupungista Tbilisistä.


title: Gremi

text: Gremi oli Kakhetin kuningaskunnan pääkaupunki 1500- ja 1600-luvuilla. Sen perusti kuningas Levan, ja se toimi vilkkaana kauppakaupunkina ja kuninkaan asuinkaupunkina, kunnes Persian Abbas I:n armeijat tuhosivat sen maan tasalle vuonna 1615. Kaupunki ei ikinä saanut takaisin aiempaa vaurauttaan, ja Kakhetin kuninkaat siirsivät pääkaupunkina Telaviin 1600-luvun puolivälissä.


title: Gremi

text: Alueella tehtiin järjestelmällisiä arkeologisia tutkimuksia A. Mamulašvilin ohjauksessa vuosina 1939–1949 ja P. Zakaraian johtamana vuosina 1963-1967. Kaupunki vaikuttaa käsittäneen noin 40 hehtaarin suuruisen alueen ja koostuneen kolmesta pääosasta: arkkienkelien kirkon kompleksista, kuninkaiden residenssistä ja kauppakaupunginosasta.


title: Gremi

text: Arkkienkelien kirkon rakennukset sijaitsevat kukkulalla ja koostuvat itse kirkosta, kolmikerroksisesta linnasta, kellotornista ja viinikellarista ("marani"). Kompleksia ympäröi muuri, jota turvaavat ampuma-aukot ja tornit. Intsobi-joelle johtavan salatunnelin jäänteet ovat myös jääneet jäljelle.


title: Gremi

text: Arkkienkeleiden kirkko rakennettiin kuningas Levanin (hallitsi 1520–1574) käskystä vuonna 1565, ja se koristeltiin freskoilla vuoteen 1577 mennessä. Se on ristinmuotoinen kupolikirkko, joka on rakennettu pääosin kivestä. Sen suunnittelu noudattaa georgialaisia muurariperinteitä, mutta mukana on paikallisiin oloihin mukautettuja vaikutteita ajan iranilaisesta arkkitehtuurista. Rakennuksella on kolme sisäänkäyntiä, yksi länteen, yksi etelään ja yksi pohjoiseen. Sisäosa on kruunattu kupolilla, jota kannattelevat pyhäkön kulmat ja kaksi yksinkertaista pilaria. Fasadi on jaettu kolmeen kaariosaan.


title: Gremi

text: Kellotornissa on museo, jossa säilytetään arkeologista esineistöä ja 1500-luvun kanuunaa. Muurit on koristeltu georgialaisen taidemaalarin Levan Tšogošvilin laatimilla Kakhetin kuninkaiden muotokuvilla.


title: Westminster (Colorado)

text: Westminster on Yhdysvaltain keskilännessä sijaitsevan Coloradon osavaltion seitsemänneksi suurin kaupunki. Vuonna siellä oli 106 114 asukasta. Se sijaitsee viitisentoista kilometriä osavaltion pääkaupungista Denveristä luoteeseen. Sieltä ajaa 20 minuutissa niin Denveriin kuin Boulderiinkin.


title: Westminster (Colorado)

text: Westminsterin alue asutettiin kultaryntäyksen huumassa vuonna 1858. Taajamalla on ollut monia nimiä: se oli ensin DeSpain Junction ensimmäisen uudisasukkaan mukaan, sitten Harris Park kiinteistösijoittajan mukaan. Vuonna 1893 alueelle rakennettiin Westminster Castle, presbyteerien moderni yliopisto, josta piti tulla lännen Princeton. Yliopiston mukaan kaupungistakin tuli Westminster vuonna 1911. Yliopisto suljettiin 1917, ja sen vaikuttava rakennus on nykyisin erään kirkkokunnan omistuksessa.


title: Seiken Densetsu 4

text: Seiken Densetsu 4 () on Square Enixin PlayStation 2:lle kehittämä toimintaseikkailu, joka on osa "Seiken Densetsu" -pelisarjan "World of Mana" -kokoelmaa. Peli julkaistiin Pohjois-Amerikassa nimellä Dawn of Mana.


title: Seiken Densetsu 4

text: "Seiken Densetsu 4" on sarjansa ensimmäinen kolmiulotteinen peli ja se hyödyntää Havok -fysiikkamoottoria. Pelin tarina sijoittuu kaikkien muiden "Seiken Densetsu" -osien edelle.


title: Telefos

text: Telefos () oli kreikkalaisessa mytologiassa yksi herakleideista, Herakleen pojista, joka mainitaan heistä kaikista eniten isänsä kaltaiseksi. Hänen äitinsä oli Auge, tegealainen Pallas Athenen papitar. Puolisonsa Astyokhen kanssa hänellä oli poika, Eurypylos.


title: Telefos

text: Aleos, Tegean kuningas ja Augen isä, sai oraakkelilta ennustuksen, että hänen tyttärenpoikansa tappaisi hänen molemmat poikansa. Tämän vuoksi hän pakotti tyttärensä tekemään siveyslupauksen ja ryhtymään Athenen papittareksi. Ollessaan kaupungissa Herakles kuitenkin huomasi Augen kauneuden ja makasi hänen kanssaan. Suhteesta seurauksena Auge synnytti salaa Telefoksen. Maa kävi kuitenkin hedelmättömäksi, ja oraakkelin kerrottua syyksi Athenan temppelin häpäisyn, Aleos tutki temppelin ja löysi sieltä lapsen. Aleus määräsi lapsen hylättäväksi Partheonion-vuorelle, jossa hirviemä kuitenkin imetti lasta, kunnes paimenet ottivat tämän huostaansa. Auge puolestaan annettiin Naupliokselle hukutettavaksi, mutta tämä antoi hänet Myysian kuningas Teuthraalle.


title: Telefos

text: Telefoksen saapumisesta Myysiaan on kaksi eri versiota. Ensimmäisessä Telefos kysyi oraakkelilta neuvoa löytääkseen vanhempansa, ja tämä kehotti häntä menemään Myysiaan. Täällä hänet otettiin hyvin vastaan, ja kuningas Teuthras adoptoi hänet omaksi pojakseen. Teuthras antoi tyttärensä Agriopen Telefokselle puolisoksi ja nimesi hänet seuraajakseen. Toisessa versiossa Telefos saapui Myysiaan Parthenopaioksen kanssa, ja Teuthras lupasi hänelle valtaistuimen ja Augen puolisoksi, jos hän suojelisi häntä valtaa tavoittelevalta Idaalta. Näin tapahtuikin Telefoksen voitettua Idaan taistelussa, mutta tietämättä olevansa äiti ja poika, Auge valmistautui murhaamaan Telefoksen hääyönä uskollisuudesta Heraklesta kohtaan. Valmistautuessaan surmaamaan poikansa miekalla, jumalat lähettivät heidän väliinsä valtavan käärmeen, jolloin Auge pudotti kauhusta miekkansa. Tällöin Telefos puolestaan valmistautui surmaamaan äitinsä, mutta tämä huusi Heraklesta apuun, jolloin Telefos tunnisti äitinsä ja vei hänet takaisin kotimaahansa.


title: Telefos

text: Kun kreikkalaiset olivat matkalla Troijan sotaan, he nousivat maihin Myysiassa, jonka kuningas Telefos oli. Syntyneessä taistelussa Akhilleus haavoitti keihäällä Telefosta vaikeasti tämän sotkeennuttua viiniköynnökseen. Kun haava ei parantunut päivienkään jälkeen, Telefos kysyi neuvoa oraakkelilta, joka kertoi vain sen voivan parantaa haavan, joka sen on aiheuttanutkin. Niin Telefos matkasi kreikkalaisten luo, jotka myös olivat saanut ennustuksen, etteivät he voisi valloittaa Troijaa ilman Telefoksen apua. Akhilleus paransi haavan keihäästä raaputetulla ruosteella. Kreikkalaisten pyydettyä Telefosta mukaan sotaan tämä kieltäytyi siksi, että hänen puolisonsa Astyokhe – Hyginuksen mukaan Laodike – oli Priamoksen tytär, mutta kiitollisena haavansa parantamisesta Telefos osoitti kreikkalaisille reitin Troijaan.


title: Martti Kuisma (koripalloilija)

text: Martti Kuisma (s. 24. heinäkuuta 1970 Espoo) on suomalainen entinen koripalloilija. Kuisma on 205 cm pitkä ja hänen kasvattajaseuransa on Leppävaaran Pyrintö. Hän on koripallon kaksinkertainen Suomen mestari. Kuisma on pelannut ammattilaisena muun muassa Italiassa, Kreikassa, Espanjassa, Saksassa ja Ruotsissa. Kuisman piste-ennätys SM-sarjassa on 61 pistettä. Kuisma on SM-sarjan vuoden tulokas kaudelta 1988–1989. Hänet on valittu Vuoden koripalloilijaksi vuonna 1995.


title: Murata Electronics

text: Murata Electronics Oy on suomalainen yritys - entiseltä nimeltään VTI Technologies Oy - , joka on erikoistunut matalan kiihtyvyyden, kallistuksen, kulmanopeuden ja paineen tarkkaan mittaamiseen. Mittaukset perustuvat piikiekoille valmistettuihin mikroelektromekaanisiin antureihin. Yhtiö on osa japanilaista Murata-konsernia.


title: Murata Electronics

text: Monissa autojen sähköisissä järjestelmissä, kuten esimerkiksi ESP- (ajonvakautus) ja ABS- (lukkiutumattomat jarrut) järjestelmissä käytetään kiihtyvyys- tai kallistusantureita. Näissä antureissa Muratalla on suuri markkinaosuus.


title: Joey Tenute

text: Joey Tenute (s. 2. huhtikuuta 1983 Hamilton, Ontario, Kanada) on kanadalainen jääkiekkoilija, pelipaikaltaan keskushyökkääjä. Joey Tenute pelaa Ruotsin HockeyAllsvenskanin Malmö Redhawksissa. Joey Tenute pelasi Jokereissa SM-liigakaudella 2008–09. Tenute oli tuttu Jokereiden päävalmentajalle Glen Hanlonille jo Washington Capitalsista, jota Hanlon valmensi. Tenute pääsi tosin pelaamaan vain yhden NHL-ottelun Capitalsissa.


title: Princessa

text: Princessa (oikealta nimeltään Mónica Capel Cruz, s. 18. toukokuuta 1975) on espanjalainen laulaja. Hän esittää elektronista ja popmusiikkia. Hänen menestyneimpiä kappaleitaan ovat olleet muun muassa ”Calling You”, ”Anyone But You”, ”Vivo” ja ”Try To Say I’m Sorry”.


title: Princessa

text: Princessa on esiintynyt Suomessa useita kertoja vuodesta 1994 alkaen ja vielä 2010-luvullakin.


title: Anselmi Vanjoki

text: Antti Jussi Anselmi Vanjoki (s. 27. kesäkuuta 1988) on suomalainen koripalloilija, joka on edustanut urallaan espoolaisia seurajoukkueita. Hän on pituudeltaan 193 cm, ja hänen kasvattajaseuransa on Tapiolan Honka. Vanjoki pelasi 50 nuorten eri ikäluokkien maaottelua. Hänen veljensä Viljami Vanjoki on myös koripalloilija.


title: Anselmi Vanjoki

text: Pääsarjauransa Vanjoki aloitti kaudella 2006–2007 Espoon Hongan joukkueessa. Hongan riveissä hän voitti Suomen mestaruuden kausina 2006–2007 ja 2007–2008.


title: Anselmi Vanjoki

text: Heinäkuussa 2016 Vanjoki teki sopimuksen Espoo Unitedin kanssa.


title: Seiken Densetsu 3

text: Seiken Densetsu 3 () on Squaren kehittämä ja julkaisema roolipeli, joka on julkaistu vuonna Super Famicomille. Peliä ei julkaistu Japanin ulkopuolella.


title: Seiken Densetsu 3

text: Edeltäjänsä "Secret of Manan" tavoin käyttää pelihahmoa ympäröivää valikkoa, jonka kautta eri pelitoimintoja voidaan käyttää. Pelin uusia ominaisuuksia ovat pelihahmojen taitoihin vaikuttava luokkajärjestelmä sekä ajan vaihtelut, joiden vaikutuksesta päivä vaihtuu yöksi ja viikonpäivä seuraavaan. ”Manan juhlapäivää” lukuun ottamatta kutakin viikonpäivää edustaa yksi Mana-hengistä. "Seiken densetsu 3":n juoni koostuu 3 päätarinasta ja 6 hahmokohtaisesta tarinasta.


title: Tuhlaajapoika

text: Tuhlaajapoika voi viitata seuraaviin asioihin:


title: Crissy Moran

text: Crissy Moran (s. 22. joulukuuta 1975 Jacksonville, Florida, Yhdysvallat) on entinen yhdysvaltalainen pornonäyttelijä.


title: Crissy Moran

text: Hän on juuriltaan englantilais-polynesialais-irlantilainen. Crissy Moran aloitti pornouransa alastonmallina vuonna 1999 esiintymällä erilaisilla verkkosivuilla ja muun muassa Hustlerille. Myöhemmin hän aloitti oman verkkosivunsa. Sittemmin Moran esiintyi yli 30 pornoelokuvassa vuosina 2001–2006.


title: Crissy Moran

text: Vuonna 2006 Moran kertoi omilla MySpace-sivuillaan lopettaneensa pornon tekemisen, koska hän oli saanut kristillisen herätyksen. Tämän jälkeen hän on kamppaillut saadakseen kuvansa pois pornoa ja eroottisia kuvia levittäviltä nettisivuilta.


title: Jamie Lidell

text: Jamie Lidell (s. 18. syyskuuta 1973 Huntingdon, Cambridgeshire, Englanti) on englantilainen muusikko ja soul-laulaja. Hän levyttää brittiläiselle Warp Recordsille. Lidell on myös toiminut duossa "Super_Collider" yhdessä elektronisen musiikin artisti Christian Vogelin kanssa.


title: Jamie Lidell

text: Lidell käyttää tuotannossaan näkyvästi kokeellisen elektronisen musiikin elementtejä. Hänet tunnetaan niin soul-vaikutteisesta laulustaan kuin live-esiintymisistään, joissa hän esiintyy "yhden miehen yhtyeenä" käyttäen beatbox-tyyliin ääntään instrumenttina.


title: Jamie Lidell

text: Hänen kappaleensa "Multiply" esiintyy Greyn Anatomia -sarjan soundtrackilla.


title: Strömberg (yritys)

text: Oy Strömberg Ab oli suomalainen sähköteknisen alan yritys. Se sai alkunsa Berliinissä sähkötekniikkaa opiskelleen Gottfrid Strömbergin Helsinkiin vuonna 1889 perustamasta "Gottfr. Strömbergin sähköliikkeestä", josta tuli "Ab Gottfr. Strömberg Oy" -niminen osakeyhtiö vuonna 1909. Myöhemmin nimi muuttui vielä lyhyempään muotoon "Oy Strömberg Ab". Fuusion seurauksena vuonna 1983 yrityksen nimi muuttui muotoon Kymi-Strömberg Oy ja edelleen vuonna 1988 ABB Strömberg ja viime vuosina puhtaasti ABB:n Suomen yksikkö.


title: Strömberg (yritys)

text: Yritys toimi aluksi Kampissa, jonne se perusti 1891 dynamotehtaan. Ensimmäisen vuosikymmenen ajan Gottfrid Strömberg oli yhtä aikaa toimitusjohtaja, kaupallinen johtaja, suunnittelujohtaja, teknillinen johtaja ja talousjohtaja. 1890-luvulla yrityksessä ei ollut vielä muita insinöörejä kuin Strömberg itse. Työntekijöitä oli tässä vaiheessa yli 40. Vuosisadan vaihteessa Strömbergin liiketoiminta oli laajentunut niin suureksi, että oli tarve saada laajempi tontti tehtaan toiminnalle. Strömbergin tehdas muutti 1898 Sörnäisiin. Tehtaan toiminta vakiintui 1900-luvun ensimmäisellä vuosikymmenellä. Strömbergistä tuli suomalaisen teollisuuden konetoimittaja. Strömberg tunnisti myös silloisten kotimarkkinoiden kasvukohteet eli talonrakentamisen ja asuinrakennuksissa tapahtuvan sähköistämisen. Strömberg pääsi mukaan myös silloin käynnistyneisiin julkisiin hankintoihin eli kaupunkien sähkölaitoksiin. Tällöin Strömberg aloitti suurten sähkölaitoksia varten kehitettyjen tasavirtageneraattoreiden valmistamisen.


title: Strömberg (yritys)

text: Kilpailua suomalaismarkkinoista käytiin 1900-luvun alussa saksalaisten Siemensin ja AEG:n sekä ruotsalaisen Asean kanssa. Sen aikaisessa toiminnassa Strömberg oli enemmän yksityisten tuotteiden toimittaja, kun taas saksalaiset ja ruotsalaiset kilpailijat olivat päässeet jo sarjatuotantoon. Strömberg oli 1900-luvun alussa päässyt myös Venäjän markkinoille, jolloin Strömbergin dynamoita ja valaistuslaitoksia myytiin Pietariin. Teollinen muuntajavalmistus alkoi vuonna 1913. Muuntajista tulikin yritykselle sittemmin 1920-luvulla tärkeä tuote.


title: Strömberg (yritys)

text: Vuonna 1909 Strömberg joutui yrityksen kasvun vuoksi laajentamaan yrityksen omistusta ja vastuunkantajia. Gottfrid Strömberg säilytti itsellään hallituksen puheenjohtajan ja toimitusjohtajan tehtävät. 1910-luvulla tehtaan toiminta laajeni niin, että koko Sörnäisten tontti oli otettava tehdaskäyttöön. Työntekijöitä oli tällöin yli 200. Uutta laajempaa tehdasaluetta varten etsittiin samanaikaisesti uutta tonttia, joka löytyi Pitäjänmäeltä vuonna 1911, jolloin uuden tehtaan suunnittelu myös käynnistyi. Yhtiö oli kehittänyt vaihtovirtakoneen, jonka ensimmäinen suuri toimitus tuli Myllykosken puuhiomoon vuonna 1912. Siitä alkoikin uuden tuotteen esiinmarssi, joka saikin 1920-luvulla vallitsevan aseman sähköistyksessä.


title: Strömberg (yritys)

text: Kesällä 1914 käynnistynyt ensimmäinen maailmansota lisäsi Strömbergin tuotteiden kysyntää. Venäjän armeija tarvitsi monenlaisia sähköteknisiä ja myös muita konepajatuotteita. Maksut tulivat ruplina ja ajallaan. Yhtiö oli aina ensimmäiseen maailmansotaan asti tuonut tarvitsemansa kojeet pääasiassa Saksasta. Sodan vuoksi tuonti tyrehtyi, ja yritys joutui organisoimaan oman kojetuotantonsa. Valmistusohjelmaan tuli tällöin kojekaapit, erilaiset katkaisijat, kytkimet, sulakkeet, jännitteensäätäjät sekä kokonaiset kojetaulut. Tuotantoon tuli myös lukuisia armeijan tarvikkeita, joiden valmistusta siirrettiin jo osin Pitäjänmäelle. Tällaisia sotatarvikkeita olivat muun muassa kranaatinsytyttimet, jotka matkasivat Strömbergin tehtaalta Venäjän armeijalle. Tilanne oli suotuisa niin kauan kuin sotaa käytiin. Työntekijämäärä kohosi aina 800:aan. Maailmansodan päättyminen itärintamalla vuoden 1917 aikana tyrehdytti Venäjän-kaupan. Kaupan osuus oli kohonnut 90 prosenttiin yrityksen liikevaihdosta. Venäjän toimitusten romahdettua työntekijämäärä putosi alle 300:n.


title: Strömberg (yritys)

text: Suomen itsenäistyttyä tammi–toukokuussa 1918 käyty sisällissota pysäytti tehtaan toiminnan neljäksi kuukaudeksi. Lisäksi Gottfrid Strömbergin valta perustamassaan yrityksessä lipui hänen käsistään valuuttatappioiden vuoksi. Hän uskoi Suomen markan vahvistumiseen eikä toisaalta realisoinut kertyneitä ruplia. Lisäksi hänen henkilökohtainen omaisuutensa puolittui avioeron myötä. Siinä aviovaimo Jenny Stromberg sai vuonna 1919 puolet Strömbergin omaisuudesta. Jenny myi osuutensa yrityksestä saksalaiselle Siemensille ja sveitsiläiselle Brown, Boveri & Cie.:lle. Lisäksi samaan aikaan ruotsalainen Asea yritti vallata yritystä. Gottfrid Strömberg ei ollut siihen valmis luopumaan osakkeistaan. Hän luopui kuitenkin toimitusjohtajan tehtävistä ja toimi edelleen hallituksen puheenjohtajana.


title: Strömberg (yritys)

text: Vuonna 1920 yhtiön oli pakko alaskirjata mittavat 2,5 miljoonan markan valuuttakurssitappiot. Vuoden 1921 tilinpäätöksen pelasti fuusio Suomen Sähköteollisuuden kanssa ja nimeksi tuli "Suomen Sähkö Oy Gottfr. Strömberg – Finska Elektriska Aktiebolaget Gottfr. Strömberg". Koska yrityksen talous oli huonossa kunnossa, yrityksen oli myytävä omaisuuttaan. Vuonna 1922 yritys joutui myymään omistamansa osan Suomen Kaapelitehdas Oy:stä Suomen Gummitehdas Oy:lle. Vuonna 1924 rahoittajana toiminut Kansallispankki nimitti saneerajaksi yritykseen insinööri Harald Herlinin, joka pian osti yhtiöstä sen hissitoiminnan. Hissitoiminta oli perustettu Strömbergin tytäryhtiönä Oy Kone Ab:n nimellä vuonna 1910. Herlin toimi Strömbergin saneerajana vuosina 1924–1929. Valta Strömbergin järjestelyissä siirtyi rahoittajille. Yhtiön perustajalle Gottfrid Strömbergille jäi hallituspaikka, ja hän osallistui hallituksen kokouksiin ”vain kutsuttaessa”. Vuonna 1930 yrityksen osake-enemmistö eli 58 % siirtyi ruotsalaiselle Asealle ja sveitsiläiselle Brown, Boveri & Cie:lle toiminnan jatkuessa kuitenkin ennallaan omana suomalaisena yrityksenään Strömbergin nimellä. Entisillä omistajilla oli tämän jälkeen jäljelle jäänyt vähemmistöosuus yrityksestä.


title: Strömberg (yritys)

text: Yritystoiminnan kehittymistä edesauttoi 1920-luvulla vaihtovirran läpilyönti sähköistyksissä. Kehittyvä Suomen metsäteollisuus myös edesauttoi Strömbergin liiketoimintaa. Myytäviä tuotteita olivat vaihtovirtakoneet, muuntajat ja oikosulkumoottorit.


title: Strömberg (yritys)

text: Strömberg muotoutui 1930-luvulla varsinaiseksi teollisuusyritykseksi. Tällöin tehdastuotanto ohitti asennustoiminnan yrityksen kokonaisliikevaihdossa. Vuonna 1934 Sörnäisten tehdas tuhoutui tulipalossa, ja Strömberg muutti viimeisimpään toimipaikkaansa Pitäjänmäen teollisuusalueelle. Työntekijöitä yrityksessä oli vuoden 1934 lopulla Pitäjänmäellä lähes 700.


title: Strömberg (yritys)

text: 1930-luku oli Suomessa taloudellisen kasvun aikaa. Vahvan sysäyksen sähkötekniselle teollisuudelle antoi valtion päätös valjastaa Imatrankoski sähköenergian tuotantoon. Samoihin aikoihin yhtiössä kehitettiin uusi täysin suljettu oikosulkumoottori, jolla se pystyi kilpailemaan menestyksellisesti puunjalostusteollisuuden vaativissa käyttöympäristöratkaisuissa. 1930-luvun lopulla yhtiö sai markkinoille uudistetut kolmi- ja yksivaihemuuntajatyypit. Uusina tuotteina yritys alkoi valmistaa sähköliesiä, liikennevälineiden voimansiirtolaitteita, valaistuslaitteita, tuuletinlaitteita ja ilmansuodatinlaitteita.


title: Strömberg (yritys)

text: Sotien aikana 1943 Strömbergin omistus muuttui suomalaiseksi, kun tehtiin suunnattu osakeanti suomalaisrahoittajille. Lisäksi toinen maailmansota ja erityisesti jatkosodan viime vaiheen ankarat Helsingin suurpommitukset helmikuussa 1944 saivat aikaan sen, että tuotantoa siirrettiin Vaasaan, jossa Strömbergin tehdas Huutoniemellä aloitti toimintansa. Se katsottiin Helsinkiä turvallisemmaksi paikaksi muun muassa sotatarviketuotannolle, johon Strömberg osallistui. Sotatarvikkeina valmistettiin muun muassa panssariammuksia, sytyttimiä ja tulenjohtolaitteita.


title: Strömberg (yritys)

text: Sotavuosina kojeet nousivat koneiden jälkeen suurimmaksi tuoteryhmäksi. Kojeiden merkitys nousi sodan jälkeen tuontisäännöstelyn vuoksi entistä suuremmaksi. Sotavuosina käynnistettiin myös suurten vesivoimageneraattoreiden valmistus. Sotaa seuranneena 20 vuotena yritys valmisti kaikkiaan viisikymmentä vesivoimageneraattoria. Työntekijämäärä Pitäjänmäellä oli vuoden 1945 lopulla 1 600 henkilöä.


title: Strömberg (yritys)

text: Sotien jälkeen Strömberg oli merkittävä tekijä niin Suomen sotakorvaustomituksissa kuin Suomen sähköistämisessä. Sotakorvaustuotteita olivat muuntajat, moottorit, generaattorit ja erilaiset kojeet. Strömbergin osuus Suomen sotakorvaustoimituksista oli noin 4 % – suurimmillaan se oli vuosina 1945, 1948 ja 1949 eli noina vuosina noin neljännes. Yrityksen kasvu sodan jälkeen vuodesta 1945 aina 1950-luvun aluun oli Strömbergin historian nopeinta. Strömberg nousi sotien jälkeen Suomen kymmenen suurimman teollisuusyrityksen joukkoon niin liikevaihdon kuin työntekijän määrän osalta.


title: Strömberg (yritys)

text: Vaasan yksikön tuotanto pääsi käyntiin välittömästi sotien jälkeen 1945. Tuotantoyksiköt rakennettiin ns. Strömberg Parkin alueelle. Alueelle rakennettiin vuosina 1941–48 konetehdas, moottoritehdas ja kontaktoritehdas. Seuraavassa vaiheessa Parkin alueelle rakennettiin 1950–1956 muuntajatehtaat, liesitehdas ja korkeajännitelaboratorio. Vaasan tehtailla työskenteli parhaimmillaan 5 000 Strömbergin työntekijää. Suomalaisille kotitalouksille Strömberg tulikin tutuksi ennen kaikkea sähköliesistä, joiden tuotantoa varten perustettiin Vaasaan vuonna 1955 oma liesitehdas.


title: Strömberg (yritys)

text: 1960-luku oli vahvan tuotekehityksen aikaa. Vuonna 1965 tehty päätös rautateiden sähköistämisestä toi tilauksia Strömbergille. Strömberg toimitti yhdessä Valmetin kanssa VR:n tarvitseman sähköjunakaluston. Sähköjunien moottorikäyttöön Strömberg kehitti tyristorikäyttöisen tasavirtakatkojan. Vuonna 1970 Valtionrautatiet tilasi osana idänkauppaamme Sr1-sähkövetureita Neuvostoliitosta. Niihin tuli kuitenkin Strömbergin kehittämä tasavirtamoottoreille soveltuva veturin tehonsäätö- ja ohjauselektroniikka. 1970-luvun alussa Strömberg käynnisti vuosia kestäneen tutkimusohjelman, jota johti DI Martti Harmoinen ja joka tähtäsi vaihtovirtamoottorin taajuusmuuttajan kehittämiseen. Yksi keskeisistä asioista oli päätös käyttää pulssinleveystekniikkaa moottoriin kierrosnopeuden säätöön. Ensimmäinen suuri käyttökohde oli Helsingin metro, joka otettiin käyttöön 1982. Helsingin metrossa käyttöönotettua tekniikkaa ei oltu aikaisemmin käytetty missään. Helsingin metro oli maailman ensimmäinen taajuusmuuttajatekniikkaa ja oikosulkumoottoreita käyttävä kulkuneuvo. Näin kehitetyt taajuusmuuttajat oikosulkumoottoreiden nopeuden säätöön nousivat keskeiseksi vientimenestykseksi. Elektroniikan mukaantulo tuli keskeiseksi tekijäksi Strömbergin tuotteissa. Puolijohdetekniikkaa käytettiin generaattorien jännitteen säätöön ja sen jälkeen paperikoneiden konekäyttöön. Tehoelektroniikan alueella markkinoille tuotiin elektroninen rele.


title: Strömberg (yritys)

text: 1980-luvun alussa Strömbergin omistajilla, joita olivat pääasiassa omat asiakkaat, ei ollut varaa rahoittaa yritystä. Oy Tampella Ab luopui jo vuonna 1975 taloudellisten vaikeuksien vuoksi Strömberg-omistuksestaan myyden ne Kymi-Kymmene Oy:lle. Lisäksi ASEA myi 1980-luvun alussa Strömberg-omistuksensa myös Kymi-Kymmenelle, jolloin Kymi-Kymmenen Strömberg-omistus nousi 75 %:iin. Lopulta vuonna 1983 kaksi yhtiötä, Kymi-Kymmene ja Oy Strömberg Ab, fuusoitiin Kymi-Strömberg Oy:ksi. Yhtiöllä oli tällöin kaksi tuotantoryhmää: teollisuusryhmä Kymi keskittyi metsä- ja kemianteollisuuteen sekä teollisuusryhmä Strömberg sähkö-, elektroniikka- ja metalliteollisuuteen. Fuusion keskeinen rakentaja oli vuodesta 1972 Strömbergiä johtanut vuorineuvos Fredrik Castrén, josta oli tullut Kymi-Strömbergin toimitusjohtaja fuusiovaiheessa, mutta hän sai väistyä vuonna 1986, kun kahden erilaisen yrityskulttuurin eli Kymin ja Strömbergin fuusio ei osoittautunutkaan menestykseksi.


title: Strömberg (yritys)

text: Vähän myöhemmin siihen yhdistettiin vielä metsäteollisuusyritys Kaukas, jonka johtajana toimi Casimir Ehrnrooth. Ehrnrooth nousi Kymi-Strömbergin johtoon ja hänen johdollaan Strömbergin osuus myytiin ASEA:lle. Myynnin tavoitteena oli Kymi-Strömbergin omistajilla vahvistaa päätoimialaa eli metsäteollista osaa tulevia kansainvälisiä yhdentymisiä ajatellen.


title: Strömberg (yritys)

text: Vuonna 1987 Strömberg siirtyi ruotsalaisen ASEA:n omistukseen, ja vuonna 1988 ASEA:n nimi muuttui fuusion kautta ABB:ksi. ABB on jatkanut toimintaansa Strömbergin Helsingin ja Vaasan tehtailla, ja se työllistää Suomessa 6 600 henkilöä.


title: Ari Huumonen

text: Ari Mauri Juhani Huumonen (5. maaliskuuta 1956 Hämeenlinna – 20. toukokuuta 2013 Hämeenlinna) oli suomalainen kiekonheittäjä. Seuratasolla Huumonen edusti Hämeenlinnan Tarmoa. Hänen valmentajaan toimi muun muassa Jorma Rinne.


title: Ari Huumonen

text: Huumonen voitti urallaan kolme kiekonheiton Suomen mestaruutta: Porissa 1983 (tuloksella 61,68), Lahdessa 1985 (57,22) ja Kuopiossa 1987 (58,76). Tämän lisäksi hän oli neljästi hopealla (1979, 1980, 1981 ja 1982) sekä kerran pronssilla (1988). Huumonen sijoittui Helsingin MM-kisoissa 1983 neljänneksi heitettyään uransa ennätyksen 65,44.


title: Ari Huumonen

text: Huumonen lopetti uransa vuoden 1988 Kalevan kisoihin. Urheilu-uransa jälkeen hän työskenteli Hämeenlinnan kaupungilla kentänhoitajana.


title: Michela Ponza

text: Michela Ponza (s. 12. helmikuuta 1979 Bolzano) on italialainen uransa lopettanut ampumahiihtäjä, joka on kilpaili maailmancup-tasolla kaudesta 1997–1998 alkaen vuoteen 2014 asti.


title: Michela Ponza

text: Ponza saavutti juniorien MM-kilpailuissa kolme mitalia: hopeaa normaalimatkalta ja pronssia viestistä Valcartierissa 1998 sekä pronssia takaa-ajosta vuotta myöhemmin Pokljukassa. Aikuisten arvokilpailuihin hän osallistui ensimmäisen kerran Oslon MM-kilpailuissa 2000. Hän hiihti kolmannen osuuden Italian pronssijoukkueessa Nové Měston MM-kilpailujen 2013 naisten viestissä. Henkilökohtaisilla matkoilla hänen paras arvokisasijoituksensa on Torinon olympialaisten 2006 takaa-ajon viides tila.


title: Michela Ponza

text: Maailmancupissa Ponza saavutti ensimmäisen palkintokorokesijansa oltuaan Oslon takaa-ajossa kaudella 2002–2003 kolmas. Hän on yltänyt yhteensä seitsemän kertaa palkintosijalle, mutta ei ole voittanut yhtään osakilpailua. Kauden 2007–2008 kokonaispisteissä hän sijoittui kymmenenneksi ja yhteislähtöcupissa kolmanneksi.


title: Raimo Vento

text: Raimo Olavi Vento (s. 15. syyskuuta 1954 Taipalsaari) on suomalainen entinen kiekonheittäjä. Vento voitti kiekonheiton Suomen mestaruuden Vaasassa vuonna 1986 tuloksella 60,08 ja Turussa 1989 tuloksella 58,00. Hänellä on myös neljä SM-hopeaa (1985, 1987, 1988 ja 1990) sekä kaksi pronssia (1981 ja 1984). Halli-SM-kultaa Vento saavutti kolmena vuotena peräkkäin (1987–1989)


title: Raimo Vento

text: Ennätyksensä 63,58 Vento heitti Uukuniemellä toukokuussa 1987. Vento osallistui Splitin EM-kisoihin vuonna 1990, mutta ei selvinnyt karsinnasta finaaliin. Vento lopetti uransa 1990-luvun alkupuolella ja on työskennellyt poliisina yli 30 vuotta, tällä hetkellä Lappeenrannassa vanhempana konstaapelina.


title: Raimo Vento

text: Seuratasolla Vento edusti Lappeenrannan Urheilu-Miehiä.


title: Bart Zoet

text: Hubertus Balthazar ("Bart") Zoet (s. 20. lokakuuta 1942 Sassenheim, Noord-Holland – 13. toukokuuta 1992 Sassenheim) oli alankomaalainen maantiepyöräilijä. Hän voitti Gerben Karstens, Evert Dolmanin ja Jan Pietersen kanssa joukkueaika-ajon olympiakultaa Tokiosta 1964.


title: Capercaillie

text: Capercaillie on Donald Shaw’n ja Karen Mathesonin 1980-luvun alussa perustama skotlantilainen folkmusiikkiyhtye. Capercaillie on levyttänyt sekä gaelin kielellä että englanniksi.


title: Capercaillie

text: Gaelilaista kantaa oleva englannin kielen sana "capercaillie" tarkoittaa metsoa.


title: Capercaillie

text: Capercaillie on kotoisin Skotlannin Argyllista kotoisin oleva kansanmusiikkiyhtye, joka käyttää perinteisten kelttiläisten kansansoittimien lisäksi kokoonpanossaan rumpuja ja sähköisesti vahvistettua bassokitaraa. Yhtye levytti ensimmäisen albuminsa "Cascaden" vuonna 1984.


title: Boeing NLA

text: Boeing NLA ("New Large Airplane") oli Boeingin tutkielma uudesta yli 500-paikkaisesta matkustajakoneesta 1990-luvun alussa. Kone jäi tutkielmatasolle, eikä se varsinaisesti päässyt edes suunnitteluasteelle. Boeing päätti jatkaa 747-sarjan kehitystä.


title: Boeing NLA

text: Toteutuessaan Boeing NLA olisi ollut samaa kokoluokkaa McDonnell-Douglasin MD-12-suunnitelman ja 2000-luvulla toteutuneen Airbus A380-koneen kanssa.


title: Hjalmar Fellman

text: Arvid Hjalmar Fellman (20. syyskuuta 1871 Helsinki – 21. joulukuuta 1950 Tampere) oli suomalainen yleisurheilija ja Lahden kaupunginvaltuuston puheenjohtaja. Hän oli ammatiltaan apteekkari.


title: Hjalmar Fellman

text: Hjalmar Fellman oli monipuolinen yleisurheilija. Hän voitti Helsingissä järjestetyillä yleisillä voimistelujuhlilla viisiottelun viisi kertaa peräkkäin vuosina 1890–1894. Viisiottelun lajit olivat tuolloin keihäänheitto, kuulantyöntö, korkeushyppy, pituushyppy ja 150 metrin juoksu. Heitot suoritettiin ajan tavan mukaan paikaltaan molemmilla käsillä ja hypyissä ponnistettiin molemmilla jaloilla. "Ylioppilasvoimistelijoita" edustanut Fellman voitti vuonna 1891 Tukholmassa pidetyillä urheilujuhlilla keihäänheiton molempien käsien yhteistuloksen ja vuonna 1893 myös Tukholmassa kuulantyönnön. Tukholman vuoden 1891 kisoissa hän heitti paremmalla kädellä tulokset 37,61 ja 37,82 metriä, jotka olivat epävirallisia maailmanennätyksiä.


title: Hjalmar Fellman

text: Hjalmar Fellman opiskeli Berliinin yliopistossa farmaseutiksi. Hän toimi apteekkarina Lahdessa vuosina 1903–1912 ja Tampereella vuodesta 1918 eteenpäin. Vuonna 1906 hänestä tuli Lahden ensimmäisen kaupunginvaltuuston jäsen. Vuosina 1909–1912 Fellman oli Lahden kaupunginvaltuuston puheenjohtaja. Fellman rakennutti vuonna 1912 kauppakeskus "Lahden Cityn", joka purettiin vuonna 1955.


title: Hjalmar Fellman

text: Fellman harrasti valokuvausta ja oli "Amatörfotografklubben i Helsingforsin" jäsen.


title: Hjalmar Fellman

text: Fellmanin isä oli senaattori Gustaf Esaias Fellman.


title: Suklaarusina

text: Suklaarusina on makeinen, jossa rusina on kuorrutettu maitosuklaalla. Markkinoilla on myös valkosuklaalla kuorrutettuja rusinoita. Suklaarusinoita myydään irtokarkkeina ja omissa paketeissaan.


title: Suklaarusina

text: Suomessa suklaarusinoita valmistavat muun muassa Panda ja Runebergin makeistukku.


title: Mika Muukka

text: Mika Juhani Muukka (s. 13. marraskuuta 1966 Helsinki) on suomalainen entinen kiekonheittäjä. Muukka voitti kiekonheiton Suomen mestaruuden Hämeenlinnassa vuonna 1988 tuloksella 59,36 ja Oulussa vuonna 1990 tuloksella 61,74. Lisäksi hänellä on SM-hopea (1992) ja kolme SM-pronssia (1986, 1989 ja 1991) sekä kaksi halli-SM-hopeaa (1987 ja 1992).


title: Mika Muukka

text: Muukka heitti ennätyksensä 61,92 elokuussa 1989 Pieksämäellä. Kuulaa hän työnsi parhaimmillaan 17,46 (1990). Muukka osallistui Splitin EM-kisoihin vuonna 1990, mutta ei selvinnyt karsinnasta finaaliin. Hän lopetti uransa 1990-luvun loppupuolella.


title: Mika Muukka

text: Muukkaa valmensi Mikko Vanni. Seuratasolla hän edusti Helsingin Kisa-Veikkoja. Nykyään Mika Muukka on Suomen Urheiluliiton kilpailupäällikkö.


title: Andien lento-onnettomuus 1972

text: Andien lento-onnettomuus 1972 tapahtui Andeilla, kun Fairchild FH-227 D-matkustajakone iskeytyi vuoren huippuun 13. lokakuuta 1972. Tilauslennolla ollut Uruguayn ilmavoimien lento 571 oli matkalla Montevideosta Uruguaysta Santiagoon Chileen. Lentokoneessa oli viiden hengen miehistö ja 40 matkustajaa. Matkustajat olivat katolisen eliittikoulu Stella Maris Collegen "Old Christians" -rugbyjoukkueen jäseniä sekä heidän ystäviään ja sukulaisiaan.


title: Andien lento-onnettomuus 1972

text: Joulukuun 12. päivänä kolmen hengen ryhmä lähti hakemaan apua. Joulukuun 23. päivänä 1972 eli 72 päivää lento-onnettomuuden jälkeen elossaolleet 16 ihmistä oli saatu pelastettua. He olivat joutuneet turvautumaan ihmissyöntiin eli kannibalismiin pysyäkseen hengissä. Lehdistötilaisuudessa onnettomuuden jälkeen he puolustivat kannibalismia viimeisenä keinona selviytyä. Jotkut heistä vertasivat sitä ehtoolliseen kuolleiden henkilöiden puolesta.


title: Andien lento-onnettomuus 1972

text: Matka oli alkanut päivää ennen törmäystä, 12. lokakuuta, kun Fairchild nousi Carascon kansainväliseltä lentokentältä. Huonontunut sää vuorilla pakotti kuitenkin heidät yöpymään Mendozassa. Lento jatkui iltapäivällä 13. lokakuuta. Koneen oli tarkoitus lentää ensin Andien itäpuolella Mendozasta etelään Malargüeen, ja kääntyä sitten kohti länttä kohti Chilen Curicoa ja ylittää Andit. Curacon kohdalla Fairchild kääntyisi lopuksi kohti pohjoista ja Santiagoa.


title: Andien lento-onnettomuus 1972

text: Lentäjät ilmoittivat Santiagon lennonjohtoon, että lentokone oli Curicon kohdalla ja he saivat luvan aloittaa laskeutumisen. Koneen miehistö oli kuitenkin arvioinut sijaintinsa väärin. Koska vuoret olivat pilvien peitossa, he luottivat siihen, kuinka kauan aikaa aikaisempiin ylityksiin oli mennyt, sillä radiomajakoita ei tuolloin vielä ollut käytössä tällä alueella. Voimakas puuskainen länsituuli (vastatuuli Andeja ylittäessä) oli kuitenkin hidastanut lentokonetta merkittävästi ja lisännyt vuoriston ylittämiseen käytettyä aikaa. Näin kone oli yhä Andien yllä, kun se lähti pohjoiseen ja aloitti laskeutumisensa jokin aika myöhemmin. Lisäksi voimakkaan länsivirtauksen johdosta vuorilla esiintyi voimakasta mekaanista turbulenssia (ilmakehän vuoristoaaltoja), ehkä myös pyörrevirtauksia ja konvektiivisiin pilviin liittyvää dynaamista turbulenssia. Nämä kaikki voivat poikkeuttaa lentokonetta pystysuunnassa lentoreitiltään. Fairchild törmäsi Chilen ja Argentiinan rajalla nimettömään vuorenhuippuun Cerro Sosneadon ja Volcán Tinguirican välisessä vuoristossa. Vuorenhuippu nimettiin myöhemmin Cerro Seleriksi lento-onnettomuudesta selvinneen Nando Parradon isän mukaan.


title: Andien lento-onnettomuus 1972

text: Vastaava, voimakkaassa länsituulessa tehty sijainnin määritysvirhe Andien yli Chileen lennettäessä oli aiemminkin johtanut lentokoneen törmäämiseen vuorenhuippuun laskeutumisvaiheen aikana. Elokuun 2. päivänä 1947 onnettomuuskoneena oli vuoden 1972 konetta korkeammalla lentänyt Avro Lancastrian (BCAA Star Dust), jota poikkeutti normaalireitistään voimakas, lentosuuntaan nähden vastakkainen suihkuvirtaus. Tämän lento-onnettomuuden syy selvisi kuitenkin vasta vuonna 2000, kun kauan kadoksissa olleen lentokoneen osia alkoi paljastua lumen sisältä.


title: Andien lento-onnettomuus 1972

text: 45 ihmisestä 12 kuoli törmäyksessä tai pian sen jälkeen, toiset viisi seuraavan yön aikana ja yksi vammoihin kahdeksantena päivänä. Onnettomuuden jälkeisiin etsintöihin osallistui lentokoneita kolmesta valtiosta, mutta huonot ilmat haittasivat etsintöjä. Lisäksi koneen valkoisesta väristä johtuen sen erottaminen lumesta oli lähes mahdotonta. Etsinnät lopetettiin tuloksettomina kahdeksantena päivänä onnettomuudesta. Matkustajat olivat löytäneet matkaradion, jolla he pystyivät kuulemaan muun muassa etsinnöistä ja niiden lopettamisesta. Lentokoneen radio rikkoontui maahansyöksyssä ja sitä ei pystytty korjaamaan.


title: Andien lento-onnettomuus 1972

text: Kahdeksan matkustajaa kuoli lumivyöryssä 29. lokakuuta. Kone oli hautautuneena lumeen kolme päivää. Pian lumivyöryn jälkeen osa matkustajista päätti, että heidän tulee itse yrittää kulkea vuoriston läpi hakemaan apua. Koska kone oli maanosan sisäisellä lennolla, ei koneessa ollut mukana juurikaan elintarvikkeita. Maahansyöksystä selvinneet 16 miestä söivät muun muassa suklaata ja alkoholijuomia ennen kuin heidän oli pakko turvautua ihmislihaan.


title: Andien lento-onnettomuus 1972

text: Joulukuun 12. päivänä kolmen miehen retkikunta lähti hakemaan apua. Yksi palasi kuitenkin takaisin leiriin 14. joulukuuta, kun vuorenhuipulla selvisi, että retkikunnan edessä oleva matka olisi aiemmin kuviteltua pitempi eikä ruoka välttämättä riittäisi kolmelle. Retkikuntaan jääneet Fernando "Nando" Parrado ja Roberto Canessa kävelivät vuoristossa runsaan viikon, kunnes he viimein 20. joulukuuta leiripaikkaa perustaessaan huomasivat huaso-hevospaimenen, joka toimitti heille apua.


title: Andien lento-onnettomuus 1972

text: Parrado opasti pelastuskoptereita loppujen eloonjääneiden luo. Joulukuun 22–23. päivänä 14 eloonjäänyttä pelastettiin vuorilta. Heidät vietiin Santiagon sairaaloihin hoidettavaksi vuoristotaudin, dehydraation, paleltumien, keripukin ja aliravitsemuksen takia.


title: Andien lento-onnettomuus 1972

text: Selviytyneet on lihavoitu.


title: Andien lento-onnettomuus 1972

text: Ohessa on kerrottu matkustajat ja heidän ikänsä pelastus- tai kuolinhetkellään.


title: Harry W. Schreck

text: Harry W. Schreck (25. lokakuuta 1904 – 13. marraskuuta 1995) oli suomalainen arkkitehti. Schreck perusti vuonna 1936 oman arkkitehtitoimiston Tampereelle ja johti sitä aina vuoteen 1990 saakka.


title: Heinrich Brüning

text: Heinrich Brüning (26. marraskuuta 1885 Münster, Saksa – 30. maaliskuuta 1970 Norwich, Vermont, Yhdysvallat) oli keskustapuoluetta edustanut saksalainen konservatiivinen poliitikko. Hän toimi Saksan valtakunnankanslerina maaliskuusta 1930 toukokuuhun 1932 johtaen porvarillisten puolueiden kokoomushallitusta. Brüningin kanslerikautena alkanut siirtyminen parlamentarismista presidentin valtaoikeuksiin nojanneeseen poikkeushallintoon on nähty alkusoittona Weimarin tasavallan myöhemmälle luhistumiselle. Brüning oli Weimarin tasavallan pitkäaikaisin kansleri.


title: Heinrich Brüning

text: Brüningin isä oli münsteriläinen etikka- ja viinikauppias. Brüning opiskeli historiaa, oikeustiedettä ja taloustiedettä Münchenin ja Strasbourgin yliopistoissa sekä vuosina 1911–1913 Englannissa. Väiteltyään vuonna 1915 tohtoriksi Bonnin yliopistosta hän värväytyi vapaaehtoisena Saksan armeijaan ja palveli ensimmäisessä maailmansodassa konekiväärikomppanian päällikkönä. Sodan jälkeen roomalaiskatolinen Brüning liittyi keskustapuolueeseen ja työskenteli vuosina 1920–1930 kristillisen ammattiyhdistysliikkeen keskusjärjestön Deutscher Gewerkschaftsbundin (DGB) toimitusjohtajana. Hän oli myös vuonna 1919 Preussin osavaltion kansanhuoltoministerinä toimineen Adam Stegerwaldin avustajana ja organisoi passiivista kansalaisvastarintaa vuoden 1923 Ruhrin miehityksen aikana.


title: Heinrich Brüning

text: Brüning valittiin vuonna 1924 valtiopäiville Breslaun kaupungin edustajana. Hänet tunnettiin keskustapuolueen valtiopäiväryhmän talousasiantuntijana ja joulukuussa 1929 hänet valittiin ryhmän puheenjohtajaksi. Hän oli myös Preussin edustajainhuoneen jäsen vuosina 1928–1930.


title: Heinrich Brüning

text:
Brüning tuli valtakunnankansleriksi 30. maaliskuuta 1930 sosiaalidemokraatti Hermann Müllerin johtaman suuren koalition hallituksen kaaduttua. Brüning kokosi edeltäjäänsä konservatiivisemman porvarillisen kokoomushallituksen, johon kuuluivat keskustapuolue, Saksan demokraattinen puolue (DDP), Saksan kansanpuolue (DVP), Saksalaiskansallinen kansanpuolue (DNVP), Saksan keskiluokan valtakunnanpuolue (WP), Baijerin kansanpuolue (BVP) ja Konservatiivinen kansanpuolue (KVP). Brüningin hallituksella ei kuitenkaan ollut enemmistöä valtiopäivillä ja se joutui siksi toistuvasti turvautumaan valtakunnanpresidentti Paul von Hindenburgin antamiin poikkeusasetuksiin saadakseen ohjelmansa läpi. Valtiopäivien torjuttua pääosan hallituksen talouspoliittiseen ohjelmaan kuuluneista toimenpiteistä presidentti Hindenburg antoi 16. heinäkuuta 1930 Brüningin pyynnöstä perustuslain 48. pykälän nojalla hätätila-asetuksen ”talouden ja finanssien suojelusta”. Kun valtiopäivät hylkäsivät asetuksen kaksi päivää myöhemmin, Hindenburg hajotti ne ja määräsi uudet vaalit. Syyskuun 1930 vaaleissa äärioikeistolainen kansallissosialistinen puolue (NSDAP) ja äärivasemmistolainen kommunistinen puolue (KPD) vahvistuivat huomattavasti. Brüningin hallitus pysyi vähemmistöhallituksena, mutta oppositiossa ollut sosiaalidemokraattinen puolue (SPD) alkoi nyt vastentahtoisesti tukea sitä estääkseen vielä oikeistolaisemman hallituksen valtaantulon.
Brüningin tullessa kansleriksi Saksa oli syöksymässä syvälle suureen talouslamaan. Hän pyrki tasapanoittamaan valtiontaloutta leikkaamalla valtion menoja, palkkoja ja työttömyyskorvauksia, nostamalla veroja sekä asettamalla ulkomaisille maataloustuotteille korkeita tuontitariffeja. Samaan aikaan Versailles’n rauhansopimuksessa määrättyjen sotakorvausten maksamista jatkettiin tunnollisesti. Brüningin talouspolitiikka esti 1920-luvun alun hyperinflaation toistumisen, mutta se myös halvaannutti talouskasvun ja alensi väestön pääosan elintasoa samalla kun työttömyys nousi pilviin. Tämä ”vyönkiristyspolitiikka” ei edelleenkään saanut valtiopäivien tukea, joten presidentin poikkeusasetusten hyväksikäyttö jatkui. Ulkoministeri Julius Curtiuksen erottua lokakuussa 1931 Brüning kokosi hallituksensa uudestaan ja otti nyt itselleen myös ulkoministerin salkun. Saksan ulkopolitiikka muuttui Brüningin kanslerikaudella kansallismielisempään suuntaan. Hän tunnusteli marraskuussa 1931 yhteistyötä kansallissosialistien ja Adolf Hitlerin kanssa, mutta tämä ei johtanut mihinkään.


title: Heinrich Brüning

text: Brüning tuki Hindenburgin uudelleenvalintaa vuoden 1932 presidentinvaaleissa. Brüningin hallitus kaatui 30. toukokuuta 1932 kenraali Kurt von Schleicherin ja muiden vielä oikeistolaisempaa sisäpolitiikkaa toivoneiden presidentti Hindenburgin suosikkien juonittelun seurauksena. Hindenburg kääntyi Brüningiä vastaan, koska Brüningin hallitus oli suunnitellut pilkkovansa pakkolunastuksella vararikossa olleita junkkerien omistamia suurtiloja Itä-Preussissa, mikä olisi merkinnyt yksityiseen omistusoikeuteen puuttumista. Hitlerin tultua valtaan Brüning oli toukokuussa 1933 lyhytaikaisesti keskustapuolueen puheenjohtajana, kunnes natsihallinto lakkautti koko puolueen.


title: Heinrich Brüning

text: Brüning pakeni Saksasta vuonna 1934 aluksi Alankomaihin ja myöhemmin Yhdysvaltoihin. Hän toimi valtiotieteiden professorina Harvardin yliopistossa vuosina 1937–1951. Vuosina 1951–1955 hän oli professorina Kölnin yliopistossa Länsi-Saksassa. Brüning tuki Saksan kristillisdemokraattisen unionin (CDU) perustamista, mutta pettyi liittokansleri Konrad Adenauerin politiikkaan ja palasi 1950-luvulla Yhdysvaltoihin. Hän kuoli siellä vuonna 1970. Hänen muistelmansa Weimarin tasavallan ajasta ilmestyivät postuumisti.


title: Heikki Kiiskinen

text: Johan Henrik (Juho Heikki) Kiiskinen (12. toukokuuta 1868 Iisalmi – 17. marraskuuta 1915 Kestilä) oli keskipohjalainen maanviljelijä ja Maalaisliiton kansanedustaja ensimmäisessä eduskunnassa.


title: Heikki Kiiskinen

text: Kiiskisen vanhemmat olivat lampuoti Henrik Kiiskinen ja Greta Christina Remes. Hän toimi liikealalla ensin Iisalmessa vuoteen 1886 saakka ja sitten Piippolassa ja Haapavedellä vuoteen 1890 saakka. Kiiskinen oli maanviljelijänä Piippolassa 1890–1894, Haapavedellä 1894–1901 ja viimeksi Kestilässä vuodesta 1901 alkaen. Maanviljelyn ohessa Kiiskinen toimi myös Johan Väänäsen liikkeen kirjanpitäjänä Haapavedellä 1894–1901 ja Haapaveden kansanopiston kirjanpidon opettajana sekä 10 vuoden ajan Kestilän maanviljelysrahaston hoitajana.


title: Heikki Kiiskinen

text: Kiiskinen oli kansanedustajana 1907–1908 edustaen Oulun läänin eteläistä vaalipiiriä. Hän oli mukana kunnallispolitiikassa Haapaveden kuntakokouksen puheenjohtajana ja kirjurina sekä Kestilän kuntakokouksen puheenjohtajana.


title: Heikki Kiiskinen

text: Kiiskinen oli naimisissa vuodesta 1887 Kaisa Maria Jaakolan kanssa ja myöhemmin Margareeta Koskelan kanssa. Hänen poikansa toisesta avioliitosta oli varatuomari, oikeusneuvosmies ja Maalaisliiton kansanedustaja Pentti Kiiskinen.


title: Randall Cobb

text: Randall Graig "Tex" Cobb (s. 7. toukokuuta 1950 Abilene, Texas, Yhdysvallat) on yhdysvaltalainen entinen nyrkkeilijä ja näyttelijä.


title: Randall Cobb

text: Cobb syntyi Abilenessä Texasissa Norma Gracen lapsena. 19-vuotiaana hänestä tuli potkunyrkkeilijä Joe Frazierin nyrkkeilysalilla Philadelphiassa.


title: Randall Cobb

text: Voitettuaan kaikki yhdeksän potkunyrkkeilyvastustajaansa hän siirtyi nyrkkeilyyn. Cobb voitti nyrkkeilydebyytissään Texasin El Pasossa tyrmäyksellä Pedro Vegan ja sai 13 helppoa voittoa, joiden jälkeen hän pääsi haastamaan mestari Larry Holmesin WBC:n MM-tittelistä. Cobb hävisi ottelun lopulta tuomariäänin 15 erän jälkeen. Moni nyrkkeilyn ystävä pyysi häntä kohtaamaan lujaiskuisen Earnie Shaversin, jonka Cobb voitti ottelun kahdeksannessa erässä tyrmäyksellä. Cobb otteli myös Michael Dokesia vastaan.


title: Lauri Tuunanen

text: Lauri Tuunanen (12. toukokuuta 1866 Uukuniemi – 26. kesäkuuta 1939 Uukuniemi) oli maanviljelijä ja Maalaisliiton kansanedustaja ensimmäisissä eduskunnissa.


title: Lauri Tuunanen

text: Tuunasen vanhemmat olivat talollinen Fabian Tuunanen ja Margaretha Pöllänen. Hän toimi maanviljelijänä Uukuniemellä. Maanviljelyn ohessa Tuunanen oli myös Uukuniemen kunnan rahastonhoitajana, lautamiehenä, Uukuniemen Mensuvaaran osuuskaupan hoitajana sekä osuusmeijerin isännöitsijänä.


title: Lauri Tuunanen

text: Tuunanen oli kansanedustajana 1907–1910 edustaen Viipurin läänin itäistä vaalipiiriä. Hän oli mukana kunnallispolitiikassa Uukuniemen kuntakokouksen ja kunnanvaltuuston puheenjohtajana sekä kunnallislautakunnan esimiehenä.


title: Lauri Tuunanen

text: Tuunanen oli naimisissa vuodesta 1885 Nadesa Tuunaisen (o.s. Iljuskin) kanssa.


title: Konrad Björkstén

text: Konrad Emil Björkstén (29. joulukuuta 1869 Porvoo – 15. syyskuuta 1914 Porvoo) oli oikeusneuvosmies ja RKP:n kansanedustaja.


title: Konrad Björkstén

text: Björksténin vanhemmat olivat kruununnimismies Anders Johan Björkstén ja Carolina Wilhelmina Tillman. Hän pääsi ylioppilaaksi 1887, suoritti yleisen oikeustutkinnon 1891 ja sai varatuomarin arvon 1895. Björkstén oli aluksi vastaavana toimittajana Borgå Nya Tidning -lehdessä 1896 ja päätoimittajana Tammerfors Nyheter -lehdessä 1897–1898. Hän toimi sitten Porvoon kaupunginviskaalina 1898–1905 sekä Porvoon kaupunginvaltuuston sihteerinä 1900–1906. Viimeksi Björkstén toimi oikeusneuvosmiehenä vuodesta 1905 alkaen ja hän oli myös Porvoon rahatoimikamarin ja Porvoon maalaiskunnan valtuuston sihteerinä vuodesta 1907.


title: Konrad Björkstén

text:
Björkstén oli kansanedustajana vuosina 1909–1910 edustaen Uudenmaan läänin vaalipiiriä. Hän oli jo aiemmin osallistunut vuosina 1905–1906 säätyvaltiopäiville porvarissäädyn jäsenenä. Björkstén kuului Ruotsalaisen kansanpuolueen lisättyyn keskushallitukseen.
Björkstén oli naimisissa vuodesta 1896 Linda Alexandra Ekqvistin kanssa.


title: Heikki Hollmén

text: Heikki Hollmén (4. heinäkuuta 1966 – 15. helmikuuta 1993) oli suomalainen kiekonheittäjä. Hollmén voitti kiekonheiton Suomen mestaruuden vuonna 1991 Helsingissä tuloksella 58,18 ja uusi mestaruutensa seuraavana vuonna Jyväskylässä tuloksella 57,42. Hän voitti myös halli-SM-kultaa vuonna 1992. Hollmén heitti ennätyksensä 63,98 Lanzarotella huhtikuussa 1992.


title: Heikki Hollmén

text: Seuratasolla Hollmén edusti Oulun Pyrintöä ja häntä valmensi Alpo Nisula.


title: Lamminpää

text: Lamminpää on Tampereen läntinen kaupunginosa, joka rajoittuu Ylöjärven kaupunkiin sekä Haukiluomaan, Lielahteen, Epilään ja Tohloppiin. Lamminpäätä kutsuttiin ennen nimellä Pökhölmi. Alue on omakotitalovaltainen.


title: Lamminpää

text: Nykyisen Lamminpään alue oli alkujaan Hyhkyn kylän takamaata. Alueella oli muutama torppa, muiden muassa Lannemäki, Saarikorpi ja Suonsivu, joiden nimet ovat säilyneet nykyisessä kadunnimistössä. Varsinaista kyläasutusta ei ollut. Tampereelta Ylöjärvelle johtanut maantie sivusi Pikkulammia, jonka tuntumaan syntyi 1900-luvun alkuvuosina Lamminkyläksi kutsuttu asutus. Alun perin Lamminpäällä tarkoitettiin tiettyä paikkaa Pikkulammin rannalla, jossa paikallisten asukkaiden kertoman mukaan käytiin uimassa ja juottamassa kylän hevoset. Pökhölmi-nimen alkuperää ei tunneta.


title: Lamminpää

text: Lamminpään alueen varsinainen asuttaminen alkoi 1920-luvulla ja asukasluku nousi jo saman vuosikymmenen kuluessa yli tuhannen. Alue siirrettiin Pohjois-Pirkkalasta Tampereen kaupunkiin vuoden 1937 alussa ja ensimmäinen osa-asemakaava vahvistettiin vuonna 1943.


title: Lamminpää

text:
Kaupunginosassa on Lamminpään siunauskappeli ja hautausmaa. Ne sijaitsevat Saarikorven entisen torpan paikalla. Lamminpään hautausmaasta on käytetty myös rinnakkaisnimeä Saarikorven hautausmaa.
Lamminpäässä on oma koulu ja ennen myös kirjasto. Lamminpään urheilukenttä on alueen keskeinen urheilupaikka. Lähellä sijaitsee myös Horhan hiihtomaasto. Alueella sijaitsee myös Lamminpään hotelli, Pub Lamminpää ja Ylä-Grilli.


title: Lamminpää

text: Alueen kuuluisimpia asukkaita ovat olleet Juice Leskinen ja Hilkka Riihivuori.


title: Lamminpää

text: Lamminpään kirjasto tuli tunnetuksi kirjastonhoitaja Kari Aronpuron 1980-luvulta lähtien pitämistä satutunneista. Kirjasto suljettiin pysyvästi 18. kesäkuuta 2013. Sulkemisen syynä oli vaikea taloustilanne, laskevat lainausmäärät ja uuden aluekirjaston rakennustyöt. Lentävänniemen ja Lamminpään kirjastot yhdistettiin uudeksi Lielahden aluekirjastoksi, joka valmistui Lielahden uuteen Lielahtikeskukseen keväällä 2014. Lisäksi alueella pysähtyy jatkossa kerran viikossa kirjastoauto.


title: Martti Halmesmäki

text: Martti Halmesmäki (s. 25. lokakuuta 1966) on suomalainen kiekonheittäjä. Halmesmäki voitti kiekonheiton Suomen mestaruuden Mikkelissä vuonna 1993 tuloksella 56,72. Hän oli hopealla vuonna 1991 ja pronssilla vuonna 1992. Lisäksi Halmesmäellä on halli-SM-kultaa vuodelta 1993.


title: Martti Halmesmäki

text: Ennätyksensä 61,02 Halmesmäki heitti toukokuussa 1992 Raahessa. Vuonna 1993 hän osallistui Yhdysvalloissa käytyihin Universiadeihin, jossa sijoittui kymmenenneksi. Seuratasolla Halmesmäki edusti Lapuan Virkiää. Hän lopetti aktiiviuransa kauden 1996 jälkeen.


title: Uuskummaa?

text: Uuskummaa? Modernin fantasian antologia on Jukka Halmeen toimittama fantasianovellien valikoima, jonka teemana on new weird eli uuskumma. Kirjan on julkaissut vuonna 2006 pienkustantamo Kirjava. Teos oli ehdolla Tähtifantasia-palkinnon saajaksi.


title: Kyösti Kanniainen

text: Gustaf Adolf (Kyösti Aatu) Kanniainen (22. helmikuuta 1871 Oulu – 22. kesäkuuta 1915 Ruovesi) oli päätoimittaja ja nuorsuomalaisen puolueen kansanedustaja.


title: Kyösti Kanniainen

text: Kanniaisen vanhemmat olivat maalari Karl Adolf Kanniainen ja Maria Ulrika Rosengren. Hän kävi koulunsa Oulussa ja pääsi ylioppilaaksi 1890. Kanniainen opiskeli ensin vähän aikaa Helsingissä mutta ryhtyi sitten lehtimieheksi. Kanniainen oli Jyväskylässä ilmestyneen Keski-Suomi -lehden päätoimittajana 1893–1906 ja Tampereen Sanomien päätoimittajana 1906–1915.


title: Kyösti Kanniainen

text: Kanniainen oli kansanedustajana 1914–1915 edustaen Vaasan läänin itäistä vaalipiiriä. Hän osallistui jo aiemmin vuosina 1905–1906 säätyvaltiopäiville porvarissäädyn jäsenenä.


title: Kyösti Kanniainen

text: Kanniainen oli naimisissa vuodesta 1897 Jenny Julia Revon kanssa. Kanniainen harrasti kuorolaulua ja hän toimi jyväskyläläisen Mieskuoro Sirkkojen kuoronjohtajana 1903–1906. Kanniainen oli mukana perustamassa kuoroa 1899 ja osallistui sen toimintaan vuoteen 1906 saakka.


title: Harri Uurainen

text: Harri Ismo Valtteri Uurainen (s. 20. joulukuuta 1961 Lahti) on suomalainen entinen kiekonheittäjä. Uurainen voitti kolme kiekonheiton Suomen mestaruutta 1990-luvun puolivälissä: 1994 Tuusulassa tuloksella 57,68, 1995 Lapualla tuloksella 61,42 ja 1997 Lappeenrannassa tuloksella 58,64. Lisäksi hänellä on kaksi SM-pronssia (1993 ja 1996).


title: Harri Uurainen

text: Uurainen oli mukana Göteborgin MM-kisoissa vuonna 1995 ja Budapestin EM-kisoissa 1998, muttei kummassakaan selvinnyt karsinnasta varsinaiseen kilpailuun. Ennätyksensä 63,10 hän heitti Eliittikisoissa Lappeenrannassa elokuussa 1998.


title: Harri Uurainen

text: Seuratasolla Uurainen edusti Lahden Kalevaa. Uurainen lopetti aktiiviuransa vuonna 1999, mutta on 2000-luvulla kilpaillut veteraanisarjoissa ja piiritasolla.


title: Delfoi-metodi

text: Delfoi-menetelmä on asiantuntijamenetelmä, jota on käytetty laajasti tulevaisuudentutkimuksessa. Delfoi-menetelmässä kuullaan nykyisin tyypillisesti kahdella tai kolmella kierroksella 15–40 asiantuntijaa. Suurissa teknologian Delfoi-tutkimuksissa, joita on tehty muun muassa Japanissa, Saksassa ja Britanniassa on tosin käytetty jopa useiden tuhansien vastaajien paneeleja.


title: Delfoi-metodi

text: Asiantuntevan ja kattavasti relevantteja intressitahoja edustavan paneelin valinta on tutkimuksen ratkaiseva vaihe. Ensimmäisellä kierroksella, joka usein toteutetaan haastatteluin, etsitään olennaisia kysymyksiä ja motivoidaan paneelia jatkotyöskentelyyn. Seuraavalla kierroksella panelistit arvioivat tulevaisuusväitteitä ja perustelevat vastauksiaan erilaisin näkökohdin eli argumentein. Keskeinen piirre menetelmässä on vastauksien antaminen ilman nimiä eli anonyymisti.


title: Delfoi-metodi

text: Delfoi-menetelmä soveltuu erityisesti monimutkaisen tai nopeasti muuttuvan teeman käsittelyyn, jonka suhteen on osoitettavissa erityisen hyvin sitä tuntevia asiantuntijoita tai asianomistajia (kuten tiettyjä väestöryhmiä) tai organisaatioita (teknologian kehitys, yhteiskunnallinen ongelma).


title: Delfoi-metodi

text:
Gordon (2005) kuvaa alkuperäisen delfoi -tekniikan perusvaiheet avaruusesimerkkiä käyttäen. Tehtävänä on arvioida, milloin ihminen laskeutuu ensi kerran Marsiin. Sen selvittämiseksi kootaan parinkymmenen henkilön ryhmä erityyppisiä asiantuntijoita (avaruustutkijoita, tähtitieteilijöitä, raketti-insinöörejä), joilta kultakin kysytään aluksi aika-arviota Marsiin pääsemisestä. Toisessa vaiheessa vastaajille näytetään ensimmäisen kyselykierroksen vastausjakaumat ja poikkeavien vastausten esittäjiä pyydetään tarkistamaan kantaansa tai perustelemaan näkemyksensä. Kolmannessa vaiheessa täydennetty ja tarkistettu ryhmätulos
esitetään kaikille vastaajille, joita kannustetaan vielä kerran täydentämään ja tarkistamaan vastauksensa ja argumenttinsa. Kierrosten jälkeen aineisto analysoidaan ja lopuksi raportoidaan tulokset.


title: Delfoi-metodi

text:
Delfoi-prosessissa tuotetaan erilaisia näkökulmia, hypoteeseja ja väitteitä, jotka saatetaan avoimen asiantuntijatestin ja argumentoinnin kohteeksi. Prosessissa pyritään seulomaan näkemykset jaetuiksi tai erimielisiksi yhteisönäkemyksiksi. Molemmat lopputulemat ovat arvokkaita. Erimielisiä voidaan olla paitsi
argumenteista myös tavoitteista, vaihtoehtojen todennäköisyydestä ja haluttavuudesta.


title: Delfoi-metodi

text: Delfoi on leimallisesti asiantuntijamenetelmä. Sen paneeliksi nimettyyn raatiin valitaan tutkimusaihetta eri suunnilta hallitsevia eksperttejä. Nämä asiantuntijat saatetaan vuorovaikutukseen aiheen teemojen ja toistensa kanssa tavalla, jossa korostuvat asiaperustelut vastaajien aseman ja auktoriteetin sijasta. Osmo Kuusen (1999) mukaan delfoi -kelpoisen ekspertin tulee (1) olla oman tiedonalansa kärjessä, (2) olla kiinnostunut eri tiedonaloista, (3) pystyä näkemään yhteyksiä kansallisen ja kansainvälisen, nykyisen ja tulevan kehityksen välillä, (4) kyetä tarkastelemaan ongelmia myös epätavanomaisesta näkökulmasta, ja (5) olla kiinnostunut tekemään jotain uutta.


title: Delfoi-metodi

text: Delfoissa asiantuntijat vastaavat ja kommentoivat kysymyksiä ja väitteitä anonyymisti. Asiantuntijoiden nimettömyydellä vältetään ilmaisu- ja kuuntelurajoitteita, joita kohdataan kasvokkainryhmissä. Panelistin asema - korkea tai alhainen status - ei anonyymiprosesseissa pääse vaikuttamaan muiden mielipiteisiin. Vastaajan ei tarvitse pelätä kasvojen menetystä, vaikka vastaisikin "väärin" tai kommentoisi "löysästi". Hänen ei myöskään ole tarpeen varoa kannanottoja, joita työnantaja ei julkisina hyväksyisi. Intressi- tai arvokonflikteissa asiat eivät henkilöidy samalla tavalla kuin personoidussa kommunikaatiossa.


title: Delfoi-metodi

text: Delfoin erottaa survey-metodeista sen iteratiivisuus ja palautteisuus (feedback). Päinvastoin kuin gallupeissa mielipiteitä ei kerätä vain analysoitavaksi, vaan vastaustieto kierrätetään takaisin eksperteille. Palautetiedon avulla vastaajia ohjataan perustelemaan valintojaan. Tiedon muodostus etenee kierroksittain niin, että edellinen kyselykierros muodostaa pohjan seuraavalle.


title: Delfoi-metodi

text: Delfoi-tutkimus käynnistetään usein jostain ajan- tai tulevankohtaisesta riita- tai kiistakysymyksestä (engl. issue = ”a matter that is in dispute between two or more” ). Ihanteellinen kiistakysymys on kiinnostava, julkinen ja ratkaisematon keskustelunaihe (”a vital or unsettled matter”), joka odottaa lähitulevaisuudessa ratkaisuaan.


title: Delfoi-metodi

text: Delfoi-metodille on perustettu verkkoon avoin kehittäjäyhteisö. Verkkokommunikaation kehitys on raivaamassa Delfoi-menetelmälle uusia sovelluskohteita, mutta myös uusia metodikonsepteja, joissa hyödynnetään useiden osapaneeleiden sisäistä ja keskinäistä kommunikointia, asianosaisuutta asiantuntijuuden rinnalla sekä barometrityyppisiä pitkäaikaisseurantaa edellyttäviä ja kansalaistoimintaa aktivoivia metodiratkaisuja.


title: Delfoi-metodi

text: Suomessa Delfoi- kursseja ja -työpajoja järjestetään Otavan Opistossa. Koulutus ja työpajat järjestetään yhteistyössä Tulevaisuuden tutkimuksen seuran , Tulevaisuuden tutkimuskeskuksen, Otavan Opiston Osuuskunnan ja Metodixin kanssa.


title: Valmet Orava

text: Valmet Orava m.49 on Valmet Oy:n suunnittelema pulttilukkoinen pienoiskivääri, jota valmistettiin vuosina 1950−1968 ja vietiin yli 30 maahan.


title: Valmet Orava

text: Sotien jälkeen haluttiin yhtäältä ylläpitää kotimaista asesuunnittelun ja -valmistuksen osaamista, toisaalta metsästysaseiden kotimaiset ja kansainväliset markkinat kehittyivät voimakkaasti. Valmet Oy suunnittelikin jo vuonna 1949 kevyen pienoiskiväärin Tourulassa, jota ryhdyttiin valmistamaan suuria määriä myös vientiin. Orava m.49 -asetta valmistettiin noin 24 000 kappaletta, Suomen ohella 33 eri maahan vuodesta 1950 aina vuoteen 1968 saakka. Eniten Orava-pienoiskivääreitä myytiin Tanskaan, Norjaan, Belgiaan, Ranskaan, Brasiliaan, Australiaan ja Boliviaan, josta tuli kyselyjä aseesta vielä vuosia valmistuksen päätyttyä. 1965 suunniteltiin ja valmistettiin 20 kappaleen koesarja 1,9 kiloa painavasta Orava m.66 -pienoiskivääristä, jonka piippu oli 5,0 senttiä m.49 -mallia pidempi ja jossa oli pyöreä lukkorunko, urat kiikaritähtäimelle ja varmistin. Tarkoitus oli myydä asepakettia, jossa olisi valmiiksi kohdistettu kiikari, mutta hanke raukesi. Järeämpää Valmet Erä -pienoiskivääriä m.52, m.54 ja m.59 valmistettiin taas varsinaiseksi metsästysaseeksi, mutta kun pienoiskiväärin käyttö metsästyksessä kiellettiin Suomessa, sen kysyntä romahti ja tuotanto lopetettiin jo vuonna 1964.


title: Valmet Orava

text: Orava m.49 on rakenteeltaan erittäin kevyt ja yksinkertainen, mutta tarkka ase. Varaosaluettelon mukaan siinä on vain 29 numeroitua osaa. Lukkorunko ja lukon osat ovat sorvattuja, laukaisulaite on yksiportainen tankolaukaisin. Myös tummaksi lakattu tukki on tehty sorvaamalla ja aseen metalliosat kiinnittyvät siihen tukin alla olevalla yhdellä sormiruuvilla. Aseessa on säädettävä avotähtäin eikä siinä ole varmistinta.


title: Valmet Orava

text: Aseen valmistus aloitettiin vuonna 1950 sarjanumerosta 10 000, vuoden 1955 viimeisin sarjanumero oli 25 084, vuoden 1957 29 209, vuoden 1958 33 913 ja viimeisen valmistusvuoden 1968 viimeinen sarjanumero 34 181. Viimeiset toimitukset tehtiin Ranskaan, Belgiaan ja Uuteen-Seelantiin.


title: Kennedy Bakırcıoğlu

text: Kennedy Bakırcıoğlu (s. 2. marraskuuta 1980 Södertälje, Ruotsi) on ruotsalainen jalkapalloilija, joka omaa assyrialaiset sukujuuret. Bakırcıoğlu edustaa Ruotsin Allsvenskanissa pelaavaa Hammarbytä. Hän on pelannut myös Ruotsin jalkapallomaajoukkueessa.


title: Vihan lähettiläs

text: Vihan lähettiläs ("Monkey Shines") on George A. Romeron käsikirjoittama ja ohjaama yhdysvaltalainen kauhuelokuva, joka perustuu Michael Stewartin romaaniin. Siinä neliraajahalvaantunut urheilijanuorukainen saa avukseen apinan, johon hänen pimeimmät ja aggressiivisimmat ominaisuutensa alkavat siirtyä.


title: Vihan lähettiläs

text: "Video-oppaassa" vuodelta 1994 Kari Salminen sanoo "Vihan lähettilästä" erikoiseksi Tohtori Jekyll ja Mr. Hyde -muunnelmaksi ja antaa sille kolme tähteä viidestä, mikä vastaa sanallista arviota ”hyvä”. "VideoHound’s Golden Movie Retriever" antaa elokuvalle kaksi tähteä neljästä.


title: Timo Sinervo

text: Timo Seppo Einari Sinervo (s. 5. elokuuta 1975 Ikaalinen) on suomalainen kiekonheittäjä. Sinervo voitti kiekonheiton Suomen mestaruuden Tampereella vuonna 1996 tuloksella 59,16. Lisäksi hänellä on SM-pronssia vuosilta 1995 ja 2002, halli-SM-kulta vuodelta 1997 sekä halli-SM-hopeaa vuosilta 1996, 1999 ja 2000.


title: Timo Sinervo

text: Sinervo oli mukana EM-kisoissa Helsingissä vuonna 1994 ja Münchenissä 2002, mutta ei selviytynyt karsinnasta varsinaiseen kilpailuun. Hän voitti hopeaa San Sebastiánin alle 20-vuotiaiden EM-kisoissa 1993, pronssia Lissabonin alle 20-vuotiaiden MM-kisoissa 1994 ja hopeaa Turun alle 23-vuotiaiden EM-kisoissa 1997. Universiadeissa Sinervo oli parhaimmillaan seitsemäs (vuosina 2001 ja 2003). Ennätyksensä 63,28 Sinervo heitti Oulussa elokuussa 2001.


title: Timo Sinervo

text: Juniorivuosina Sinervo teki useita kiekonheiton Suomen ennätyksiä:Sinervo lopetti aktiiviuransa vuonna 2003, mutta on sen jälkeenkin osallistunut piiritason kilpailuihin. Seuratasolla hän on edustanut Ikaalisten Urheilijoita ja Joensuun Katajaa. Sinervo on työskennellyt Joensuun Katajan toiminnanjohtajana. Kesällä 2007 hänet valittiin Suomen NMKY:n Urheiluliiton toiminnanjohtajaksi. Koulutukseltaan Sinervo on filosofian maisteri.


title: Joe Perry (snookerpelaaja)

text: Joe Perry (s. 13. elokuuta 1974 Wisbech, Englanti) on englantilainen snooker-ammattilainen. Hänet tunnetaan myös lempinimillä ”The Fen Potter” ja ”The Gentleman”. Perry on ollut pelaamisen ohella myös opettamassa snookerin pelaamista. Perry on vuodesta 2002 lähtien ollut koko ajan tasaisesti 20 parhaan joukossa ammattilaisten ranking-listalla. Perry on uransa aikana tehnyt 255 sadan pisteen ylittävää lyöntisarjaa ammattilaisturnaustasolla.


title: Joe Perry (snookerpelaaja)

text: Joe Perry aloitti uransa vuonna 1991 ja paransi tasaisesti otteitaan, kunnes vuonna 2002 hän saavutti paikan 16 parhaan joukossa ranking-listalla.


title: Joe Perry (snookerpelaaja)

text: Vuoden 1999 maailmanmestaruusturnauksessa Perry pudotti ensimmäisen kierroksen ottelussaan kuusinkertaisen mestarin Steve Davisin jatkosta, mutta hävisi kuitenkin ottelunsa 16 parhaan joukossa.


title: Joe Perry (snookerpelaaja)

text: Vuonna 2001 Perry saavutti ensimmäisen ranking-turnauksen finaalipaikkansa "European Open" -turnauksessa, mutta hävisi finaalissa Stephen Hendrylle erin 2–9. Maailmanmestaruusturnauksen parhaat saavutukset ovat vuodelta 2004, jolloin Perry pelasi itsensä neljännesfinaaliin voittaen muun muassa kaksinkertaisen mestarin Mark Williamsin erin 13–11, ja vuonna 2008, jolloin hän pelasi itsenä semifinaaliin voittaen kauden 2007–2008 aikana loistavasti esiintyneen Stephen Maguiren neljännesfinaalissa. Semifinaalissa Perry hävisi Ali Carterille niukasti erin 15–17. Keväällä 2008 Perry voitti ensimmäisen ammattilaisturnauksensa, kun hän lunasti paikan Premier Leagueen voittamalla tätä alemman Championship League -kutsuturnauksen. Näistä kumpikaan ei kuitenkaan kuulu pääkiertueelle, eikä näistä ole tarjolla ranking-pisteitä. Kauden päätteeksi Perry nosti itsensä takaisin 16 parhaan joukkoon sijalle 12, joka on hänen uransa paras listasijoitus.


title: Joe Perry (snookerpelaaja)

text: Kausi 2008–2009 sujui kohtalaisen hyvin, koska Perry piti listasijoituksensa kauden päätteeksi. Parhaaksi saavutukseksi jäi kuitenkin neljännesfinaalisijoitus Maplin UK Championship -turnauksessa, jossa Marco Fu voitti hänet 9–7. Tätä ennen Perry oli kaatanut Ronnie O’Sullivanin 16 parhaan joukossa.